Jangan abaikan simptom biasa Covid-19

Bermula 21 Oktober lalu, penerima vaksin Coronavac yang lengkap divaksinasi sekurang-kurang selepas tiga bulan, perlu diberikan dos penggalak daripada jenis berbeza (heterolog) iaitu vaksin Comirnaty.

Tujuan utama pemberian dos penggalak adalah untuk memastikan perlindungan yang optimum dapat dicapai terhadap jangkitan SARS-CoV-2.

Ini berikutan saranan daripada Pertubuhan Kesihatan Sedunia (WHO) yang menyatakan berlaku kemerosotan dalam gerak balas imun selepas satu tempoh tertentu selepas pengambilan vaksin.

Pun begitu, Kementerian Kesihatan Malaysia (KKM) mengingatkan rakyat untuk tidak mengambil mudah serta merasa selesa dengan keberkesanan pengekangan jangkitan Covid-19 yang dicapai setakat ini.

Pakar Perubatan Am dan Nefrologi Pantai Hospital Penang, Dr. Darren Lee, koronavirus ialah keluarga besar virus yang menyebabkan penyakit daripada selesema biasa kepada penyakit yang lebih berbahaya seperti sindrom pernafasan akut teruk (Sars) dan pernafasan Timur Tengah (Mers-CoV).

“Doktor akan menilai pesakit berdasarkan sejarah, gejala klinikal dan tanda-tanda daripada ujian. Jika sesiapa yang mempunyai tanda-tanda dan telah bercuti atau tinggal di negara-negara yang terjejas (termasuklah Malaysia) atau mempunyai kontak yang rapat dengan kes yang disahkan Covid-19 dalam 14 hari yang lalu, siasatan boleh dilakukan untuk mengesan jangkitan.

“Ujian dipanggil Reverse transcriptase-Polymerase Chain Reaction (RT-PCR) dilakukan bagi sampel yang diperolehi daripada saluran pernafasan atas (kawasan nasofarinks dan oropharyngeal) atau lebih rendah saluran pernafasan (kahak, aspirasi atau lavage bronchoalveolar). Doktor anda juga mungkin membuat ujian

X-ray atau imbasan computed tomografi (CT) untuk memeriksa paru-paru anda,” jelasnya.

Mengulas tentang gejala Covid-19, beliau memberitahu, gejala biasanya bermula beberapa hari selepas seseorang dijangkiti virus. Tetapi pada sesetengah orang ia boleh mengambil masa lebih lama untuk gejala muncul.

Gejala-gejala boleh termasuk demam, batuk (berterusan dan biasanya kering), sakit tekak, keletihan, otot atau sakit sendi dan kesukaran bernafas. Muntah-muntah dan cirit-birit boleh berlaku tetapi kurang biasa.

Kebanyakan orang mempunyai gejala ringan. Tetapi pada orang yang lebih tua atau mempunyai masalah kesihatan yang lain, COVID-19 boleh membawa kepada masalah yang serius seperti radang paru-paru, tidak mendapat oksigen yang mencukupi, atau kematian walaupun.

Sesetengah orang mempunyai risiko yang tinggi untuk dijangkiti wabak ini, seperti seseorang yang mempunyai masalah kesihatan serius adalah perlu berjaga-jaga dan mengambil langkah pencegahan dengan pantas.

Golongan yang berisiko tinggi termasuklah warga emas, sesiapa yang mengalami masalah kesihatan dalaman, atau masalah berkaitan jantung, paru-paru, diabetes, masalah buah pinggang atau kanser dan wanita mengandung.

“Saya nasihatkan orang ramai terus melakukan Langkah pencegahan supaya tidak merebak. Untuk individu yang tidak mempunyai gejala pernafasan, mereka perlu duduk di rumah untuk elakkan sebarang jangkitan luar. Selain itu, jarakkan diri sekurangkurangnya satu meter (penjarakan sosial) daripada individu yang mempunyai gejala demam, batuk dan bersin,” jelasnya.

Tidak ketinggalan, anda perlu kerap basuh tangan dengan sabun dan air (sekurang-kurangnya 20 saat setiap basuhan) atau hand sanitizer, terutamanya sebelum makan, menyediakan makanan atau selepas ke tandas. Kemudian, elak menyentuh mata, hidung dan mulut dengan tangan yang tidak dicuci. Pakai penutup mulut dan hidung (mask) jika kunjungi tempat tumpuan ramai dan pastikan anda menjaga kebersihan diri sepanjang masa.

Tambah beliau, peranan ibu bapa sangat penting dalam mengawal pergerakan keluarga semasa Perintah Kawalan Pergerakan (PKP).

“Semasa anda di bawah pengawasan dan pemantauan di rumah, pastikan anda sentiasa boleh dihubungi dan berada di rumah, hadkan pelawat dan senaraikan semua pelawat yang menziarahi anda, elakkan perkongsian peralatan makanan dan penjagaan diri dan buka tingkap untuk pengudaraan rumah yang baik,” katanya.

Sementara itu, sekiranya ada dalam kalangan keluarga mengalami gejala Covid-19 terutamanya jika berhubung rapat dengan pesakit positif atau pernah pergi ke negara yang mengalami wabak, dapatkan bantuan perubatan segera.

Dr. Darren turut menasihatkan agar orang awam memberikan kerjasama dengan memberikan maklumat yang sahih dan tidak menipu dalam memberikan keterangan kesihatan. Ini kerana, keterangan yang tidak benar atau tidak jelas akan menyebabkan jangkitan dan kontak secara terus kepada petugas-petugas kesihatan yang berdekatan dengan pesakit.


Rakyat Malaysia lega Arab Saudi iktiraf Sinovac, kata menteri agama

Kerajaan Arab Saudi bersetuju membenarkan penerima vaksin Sinovac memasuki negara itu, sekali gus memberi kelegaan kepada rakyat Malaysia yang berhasrat melaksanakan ibadah haji dan umrah pada masa depan.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata orang ramai boleh menyampaikan berita gembira itu kepada ahli keluarga yang berniat untuk menunaikan ibadah haji dan umrah pada masa akan datang.

“Alhamdulillah, Arab Saudi telah memasukkan Sinovac dalam senarai vaksin yang diterima bagi kemasukan ke sana. Boleh sampaikan kepada ahli keluarga yang telah menerima vaksin Sinovac dan berniat untuk tunaikan haji dan umrah akan datang.

“Sama-Sama kita doakan urusan jemaah haji Malaysia yang diluluskan untuk menunaikan haji pada tahun ini dipermudahkan Allah SWT,” katanya menerusi perkongsian di laman Facebook rasmi beliau malam tadi.

Katanya susulan persetujuan Arab Saudi itu tidak timbul lagi kebimbangan kepada rakyat Malaysia yang menerima suntikan vaksin Sinovac untuk menunaikan haji dan umrah.

Fokus kita adalah membantu Kementerian Kesihatan Malaysia dan JKJAV untuk memastikan lebih ramai mendaftar dan hadir untuk menerima vaksin, katanya.

Zulkifli turut berkongsi pautan ke laman sesawang Kementerian Kesihatan Arab Saudi https://eservices.moh.gov.sa untuk rujukan permohonan memasuki negara itu.

Dengan perkembangan terbaharu itu, Arab Saudi kini mengiktiraf enam jenis vaksin bagi Covid-19 iaitu Pfizer-BioNTech, Moderna, AstraZeneca, Janssen, Sinopharm dan Sinovac.

Sebelum ini, Kerajaan Arab Saudi dilaporkan membuat ketetapan hanya jemaah yang menerima vaksin jenis Pfizer dan AstraZeneca dibenar menunaikan haji sekali gus menimbulkan keresahan rakyat Malaysia yang menerima vaksin Sinovac.


Tindak balas sekatan: Russia rampas jam tangan Swiss jutaan dolar

Ejen Russia merampas jam tangan mewah, Audemars Piguet, bernilai jutaan dolar di Moscow sebagai tindakan balas terhadap sekatan dikenakan Switzerland yang mengharamkan eksport barangan mewah, lapor akhbar Switzerland NZZ am Sonntag.

Jam tangan mahal itu dirampas dari premis tempatan oleh ejen khas dari FSB Russia, kata akhbar itu, memetik sumber yang biasa dengan memo sulit Jabatan Hal Ehwal Luar Persekutuan Switzerland.

Switzerland, pusat kepada banyak jenama jam tangan terkemuka dunia, mengetepikan pendirian tradisionalnya dan menyertai sekatan Kesatuan Eropah (EU) yang mengharamkan eksport barangan mewah ke Russia awal bulan ini sebagai tindak balas kepada pencerobohan ke atas Ukraine.

Pihak berkuasa Russia memetik kesalahan kastam sebagai sebab jam tangan Audemars Piguet dirampas, namun pegawai Jabatan Hal Ehwal Luar Switzerland berkata tindakan itu “kemungkinan besar langkah penindasan sewenang-wenangnya sebagai tindak balas kepada sekatan,” lapor akhbar itu, memetik memo berkenaan.

Pegawai dari Audemars Piguet tidak segera membalas e-mel yang dihantar Bloomberg untuk ulasan lanjut.

Jurucakap Jabatan Hal Ehwal Luar Switzerland berkata kedutaan Switzerland di Moscow memberikan sokongan kepada syarikat di Russia dalam penyelarasan dengan jabatan lain ketika berdepan tindak balas Russia.

“Kedutaan kini mengekalkan hubungan yang sangat intensif dengan syarikat Switzerland tempatan di Russia,” kata jurucakap kedutaan dalam balasan e-mel kepada Bloomberg News.

“Oleh itu, kes individu tidak boleh diulas, juga untuk memastikan keselamatan pekerja syarikat-syarikat ini.”

Bagi kebanyakan syarikat terkemuka Eropah tindakan untuk keluar dari Russia dilihat amat mencabar.

Firma asing, termasuk gergasi makanan berbungkus Switzerland, Nestle SA, mempunyai beribu-ribu pekerja dan kemudahan pengeluaran sensitif yang berisiko dirampas dan didakwa oleh Russia jika mereka meninggalkan negara itu.

Audemars Piguet, firma milikan keluarga dan dikawal selama hampir 150 tahun, ialah salah satu daripada tiga jenama jam tangan Swiss terbesar, bersama-sama dengan Patek Philippe dan Rolex.

Russia ialah pasaran eksport ke-17 terbesar untuk jam tangan Switzerland pada 2021, menyumbang 260 juta franc, menurut Persekutuan Industri Jam Tangan Swiss. – Bloomberg


Ganja: Mahkamah tolak sambung reman diplomat, anak masih ditahan

Bekas diplomat Malaysia hari ini dibebaskan daripada reman, selepas ditahan selama tujuh hari oleh polis untuk siasatan berikutan penemuan lebih 100 pokok ganja di rumahnya di Janda Baik, Pahang.

Peguam Rahmat Hazlan mengesahkan bekas duta itu ditahan pada 21 Mei, dengan Mahkamah Majistret di Raub, Pahang membenarkan permohonan polis supaya lelaki itu direman selama tujuh hari.

Hari ini tamat tempoh reman tujuh hari, dengan Rahmat berkata polis memohon reman kedua daripada Majistret Shahrul Ekhsan Hasim di Mahkamah Majistret di Bentong, Pahang.

“Polis memohon reman kedua selama tujuh hari lagi tetapi tidak dibenarkan oleh majistret selepas dia berpuas hati bahawa tiada bukti untuk mengaitkannya dengan apa-apa kesalahan,” kata Rahmat seperti dilapor Malay Mail.

Susulan polis gagal mendapatkan reman kedua bekas diplomat ini, dia dibebaskan hari ini, kata Rahmat.

Permohonan reman kedua dikendalikan pegawai penyiasat Inspektor An Afifa Baharudin, manakala bekas diplomat itu diwakili peguam Tan Sri Muhammad Shafee Abdullah dan Rahmat sendiri.

Bagi anak bekas diplomat itu yang turut ditahan dalam kes sama, Rahmat mengesahkan Mahkamah Majistret di Raub sebelum ini turut membenarkan tahanan reman tujuh hari dari 24 hingga 30 Mei.

Diminta mengulas lanjut mengenai anak bekas diplomat itu, Rahmat berkata tempoh reman berakhir pada Isnin, dan polis dijangka memohon reman kedua pada hari sama.

Pada 24 Mei lalu, Ketua Polis Pahang Datuk Ramli Mohamed Yoosuf berkata, polis menahan seorang bekas diplomat bergelar ‘Datuk’ selepas disyaki menanam dan memiliki ladang membabitkan 102 batang pokok ganja di Janda Baik, Pahang.

Bekas diplomat yang dikatakan pernah berkhidmat di kedutaan Malaysia di Asia Tenggara dan Timur Tengah, turut memprosesnya menjadi daun kering dan cecair untuk dijual kepada pelanggan tetap serta kenalan.

Ramli berkata kes itu dianggap rampasan pokok ganja terbesar dalam sejarah narkotik negara, dengan rampasan sebelum ini hanya melibatkan pokok ganja yang ditanam dalam pasu.

Kes ini disiasat mengikut Akta Dadah Berbahaya 1952.


Tarikh PRU-15, Utusan dedah tidak pernah ada perbincangan ‘Top 5’ UMNO

Walaupun UMNO membuat ketetapan pada Mac lalu semasa Perhimpunan Agung UMNO (PAU) lalu supaya “Top 5” UMNO berbincang tarikh pilihan raya umum ke-15 (PRU-15), namun sehingga hari ini tidak pernah berlangsung perbincangan sesama pemimpin tertinggi parti itu.

Utusan Malaysia mendedahkan tidak ada perbincangan “Top 5” pernah diadakan sejak Mac lalu dengan memetik laporan daripada sumber dalaman parti, ia sekaligus mencetuskan spekulasi berhubung keretakan dalam parti tersebut.

Lima pimpinan tertinggi UMNO itu ialah Presiden parti, Datuk Seri Dr. Ahmad Zahid Hamidi; Timbalan Presiden, Datuk Seri Mohamad Hasan dan tiga Naib Presiden iaitu Datuk Seri Ismail Sabri Yaakob, Datuk Seri Mahdzir Khalid dan Datuk Seri Mohamed Khaled Nordin.

“Ketetapan supaya lima jawatan tinggi UMNO membincangkan tarikh pembubaran Parlimen dibuat pada Mac lalu, namun sekarang sudah Julai dan belum satu pun perbincangan telah dibuat,” kata sumber yang dilaporkan memberitahu Utusan.

Pada Perhimpunan Agung UMNO sebelum ini, Ismail Sabri yang juga Perdana Menteri berkata, keputusan berkaitan cadangan membubarkan Parlimen akan dibincangkan dalam kalangan lima pimpinan tertinggi UMNO.

Beliau yang juga Naib Presiden UMNO, berkata, ia juga akan dibincangkan dalam mesyuarat Majlis Tertinggi (MT) UMNO sebelum dipersembah kepada Yang di-Pertuan Agong untuk diperkenankan.

Bagaimanapun Zahid ketika Konvensyen Barisan Nasional (BN) pada bulan lalu memaklumkan lima jawatan tertinggi UMNO sudah banyak mengadakan pertemuan berhubung tarikh PRU-15, namun tidak mendedahkan butiran dan hasil perbincangan tersebut.

Ketetapan agar lima pimpinan tertinggi UMNO membincangkan tarikh PRU15 setelah pemimpin dan akar umbi parti itu mendesak agar ia diadakan secepat mungkin bagi mengembalikan mandat kepada rakyat untuk memilih kerajaan baharu.


Analisis keberkesanan vaksin Covid-19 dijalankan kerajaan

Kerajaan sedang menjalankan analisis keberkesanan vaksin Covid-19 bagi mendapatkan pemahaman diri berhubung isu tersebut.

Ketua Data Pusat Kesiapsiagaan dan Tindakan Cepat Krisis Kebangsaan (CPRC) Dr A. Mahes mendedahkan perkara itu ketika ditanya sama ada terdapat pendekatan yang mungkin untuk menjalankan analisis terhadap keberkesanan vaksin tersebut.

Ini susulan trend pelbagai pihak cuba melakukan analisis sendiri sehingga mengelirukan masyarakat dengan menyatakan keberkesanan vaksin dikatakan menurun selepas sesuatu tempoh.

“Kami sedang menjalankan usaha itu tetapi kami perlu berhati-hati kerana ia bukan sahaja menyentuh soal perangkaan… ia juga menunjukkan bagaimana kita menggambarkan dan memberi pemahaman khusus tentang isu tersebut.

“Kami berharap dapat melakukannya dengan secepat mungkin,” katanya lapor Bernama.

Terdahulu beliau memberikan taklimat media hari ini berhubung laman web COVIDNOW yang berkongsi data terperinci harian Covid-19.

Sementara itu, menurut Ketua Unit Audit Klinikal, Cawangan Kualiti Penjagaan Perubatan, Bahagian Perkembangan Perubatan, Dr Faizah Muhamad Zin, berkata kerajaan tidak dapat memberi jaminan penuh tidak akan ada pelaporan data tertunggak kes kematian Covid-19 walaupun jumlahnya telah berkurangan sejak kebelakang ini.

“Data kesihatan amat dinamik. Jika saya memberitahu anda bahawa esok semuanya akan selesai tetapi tiba-tiba dalam dua hari akan datang, kita melihat ada sebilangan kes tertunggak,” katanya.

Berdasarkan data COVIDNOW, sejumlah 388 kes kematian dilaporkan semalam dengan menjadikan jumlah kematian mencecah 22,743 kes.

Daripada jumlah kematian semalam, 108 kes adalah kes yang dilaporkan sejak seminggu lalu manakala bakinya adalah pelaporan kes kematian tertunggak.


Guan Eng senyum terima sampul wang tunai RM100,000: Saksi

Seorang saksi utama pendakwaan dalam perbicaraan kes rasuah Lim Guan Eng menceritakan di Mahkamah Sesyen Kuala Lumpur hari ini bagaimana dia memberi rasuah RM200,000 kepada bekas ketua menteri Pulau Pinang itu.

Pengarah Eksekutif Kanan Consortium Zenith Construction Sdn Bhd (CZCSB) Datuk Zarul Ahmad Mohd Zulkifli berkata wang itu adalah untuk ‘memenuhi’ ikrar 2011 yang dibuatnya untuk memberikan 10 peratus keuntungan masa depan bagi pembinaan tiga jalan dan terowong dasar laut di Pulau Pinang.

Saksi pendakwaan itu memberi keterangan bahawa wang tunai RM200,000 diberikan dua kali secara berasingan antara Ogos 2013 dan Januari 2014.

“Seperti yang saya nyatakan sebelum ini, YB Lim tidak meminta wang daripada saya tetapi saya cuba menunaikan janji saya atas permintaannya untuk 10 peratus daripada keuntungan bersih yang dibuat pada Mac 2011,” katanya.

Memetik laporan MalayMail, Zarul Ahmad memberitahu bahawa Guan Eng adalah Ketua Menteri Pulau Pinang ketika itu.

Beliau menambah bahawa Guan Eng mempunyai kata putus berhubung projek itu dalam mesyuarat Exco kerajaan negeri memandangkan syarikatnya telah dianugerahkan Letter Of Award untuk melaksanakan projek itu.

Pada kedua-dua kesempatan itu, Zarul Ahmad berkata beliau bertemu Guan Eng di Pejabat Ketua Menteri di Komtar, George Town untuk menyerahkan wang tunai – sebahagian daripada keuntungan 10 peratus yang akan diperoleh syarikat untuk projek terowong dasar laut – disimpan di dalam sampul surat.

Memberi keterangannya di mahkamah beliau “terkejut” apabila Guan Eng meminta 10 peratus daripada keuntungan daripada projek itu sebagai pertukaran untuk diberikan kontrak melalui tender terbuka.

Dalam contoh pertama sebelum Hari Raya Puasa pada 2013, Zarul Ahmad berkata beliau mendapat temu janji untuk memberi taklimat kepada Guan Eng mengenai kemajuan projek itu melalui pembantunya.

“Saya kemudian menyediakan RM100,000 dalam sampul surat bersaiz A4 dan meletakkannya di dalam beg komputer riba saya.

“Selepas perbincangan kami di pejabat Lim di Komtar. Saya mengeluarkan sampul yang mengandungi wang tunai dan menyerahkannya kepada Lim sendiri,” katanya.

Semasa penyerahan itu, Zarul Ahmad berkata beliau tidak mendedahkan jumlah itu kepada Guan Eng, tetapi memberitahu “ini untuk anda, tuan”.

“Dia hanya tersenyum apabila menerima sampul surat itu,” kata Zarul Ahmad dalam kenyataan saksinya, menerangkan secara terperinci bagaimana pembayaran tunai kepada Guan Eng dihantar.

Dalam contoh kedua menjelang sambutan Tahun Baharu Cina pada 2014, Zarul Ahmad berkata beliau sekali lagi mendapat temu janji dengan Guan Eng dengan cara yang sama sebelum menyerahkan RM100,000 yang disimpan dalam sampul surat.

“Saya serahkan sampul surat itu kepada YB Lim dan dia segera mengambilnya daripada saya. Dia tidak bertanya tentang kandungannya dan tidak juga menolak.

“YB kelihatan gembira selepas menerima sampul surat itu,” kata Zarul Ahmad.

Guan Eng berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu Consortium Zenith BUCG Sdn Bhd, iaitu syarikat milik Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, Georgetown antara Januari 2011 hingga Ogos 2017.

Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City, di sini pada Mac 2011.

Guan Eng yang juga bekas Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik Kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.

Perbicaraan di hadapan Hakim Azura Alwi bersambung 23 Jun ini.


Mat Maslan dakwa kenyataan palsu Zahid dicalon jadi PM selepas keputusan mahkamah

UMNO mendakwa satu kenyataan tular kononnya Datuk Seri Ahmad Zahid Hamidi dicalonkan sebagai Perdana Menteri (PM) adalah palsu, menurut Datuk Seri Ahmad Maslan.

Terdahulu, tular dalam media sosial berhubung satu kenyataan UMNO mengumumkan Presiden UMNO itu sebagai calon PM pada pilihan raya umum ke-15 (PRU-15) susulan keputusan kes mahkamah yang dimenanginya pada Jumaat lalu.

“Mudah sahaja untuk mengetahui benar atau tidak ia kenyataan daripada saya, semak semua saluran media sosial saya iaitu Twitter, Facebook, Instagram dan TikTok.

“Jika tiada ia palsu,” ciap Setiausaha Agung UMNO itu dalam akaun Twitter.

Dalam kenyataan media palsu yang kononnya dibuat Ahmad atau Mat Maslan itu, kenyataan itu mendakwa Majlis Tertinggi UMNO akan bermesyuarat pada 30 September depan untuk membincangkan cadangan mengangkat Zahid sebagai PM daripada Barisan Nasional (BN) pada PRU-15.

Keputusan itu diambil susulan pembebasan Zahid daripada 40 pertuduhan rasuah berkait Visa Luar Negara.

Zahid dibebaskan daripada 40 pertuduhan menerima rasuah daripada sebuah syarikat untuk melanjutkan kontrak sistem VLN. Mahkamah Tinggi Shah Alam memutuskan bahawa pihak pendakwaan gagal mewujudkan kes prima facie terhadap Zahid.

Zahid, 69, didakwa atas 33 tuduhan menerima rasuah berjumlah SGD13.56 juta (RM42 juta) daripada Ultra Kirana Sdn Bhd (UKSB) ketika menjadi menteri dalam negeri, untuk menyambung kontrak firma itu sebagai pengendali perkhidmatan Pusat Sehenti (OSC) di China dan sistem VLN, serta untuk mengekalkan perjanjian kontrak bagi pembekalan sistem bersepadu VLN.

Zahid juga didakwa atas tujuh lagi tuduhan memperoleh untuk dirinya SGD1.15 juta; RM3 juta; 15,000 franc Swiss; dan USD15,000 daripada syarikat sama berkaitan dengan tugas rasminya.


Kita bantu warga menderita, bukan iktiraf kerajaan Afghanistan: Saifuddin

Misi kemanusiaan ke Kabul, Afghanistan bukan untuk mengiktiraf kerajaan di sana tetapi hanya untuk memastikan rakyat di negara itu dibantu, kata Menteri Luar Datuk Seri Saifuddin Abdullah.

“Kita memantau perkembangannya dengan rapat, ada parameter ditetapkan oleh Persatuan Bangsa-Bangsa Bersatu (PBB), Pertubuhan Kerjasama Islam (OIC) dan juga Kerajaan Malaysia sebelum kita mengiktiraf kerajaan Afghanistan.

“Tetapi sementara kerajaan itu belum diiktiraf, rakyatnya menderita dan perlu dibantu, itulah yang sedang kita lakukan,” katanya menurut laporan Bernama.

Saifuddin mengadakan sidang media misi bantuan kemanusiaan Malaysia untuk Afghanistan di Lapangan Terbang Sultan Abdul Aziz Shah (LTSAAS) hari ini.

Misi yang berlepas hari ini terdiri daripada 12 anggota delegasi termasuk media itu akan berhenti di Hyderabad dan Islamabad bagi tujuan pengisian minyak serta logistik dan dijangka memasuki Kabul pada 23 Feb dan akan keluar setelah bantuan selesai disampaikan.

Misi bantuan kemanusiaan itu melibatkan sumbangan seberat lima tan meliputi pakaian musim sejuk, jaket, selimut dan susu tepung dan keperluan asas lain akan dihantar kepada rakyat dan kanak-kanak Afghanistan yang memerlukan, bernilai lebih RM1 juta selain bantuan berbentuk kepakaran dalam membantu membina dan membangun semula negara itu.

Sebelum ini, Afghanistan berada dalam keadaan bergolak apabila tentera Taliban menumbangkan kerajaan Mohammad Ashraf Gani pada pertengahan Ogos lepas susulan pengunduran tentera Amerika Syarikat dari negara itu selepas 20 tahun mendudukinya.


MCA akan terus kritik DAP yang sudah buat pusingan U, kata Lian Ker

Walaupun sudah berada dalam satu kerajaan, ia tidak bermakna MCA akan berdiam diri terhadap musuh politiknya, DAP dan Pakatan Harapan (PH).

Naib Presidennya, Datuk Ti Lian Ker berkata DAP sebelum ini banyak mengkritik MCA berhubung isu melibatkan masyarakat Cina, namun selepas membentuk kerajaan bersama UMNO mereka sudah membuat pusingan U.

Ti berkata, MCA secara khususnya akan terus mengkritik “mungkir janji, hipokrit, kegagalan dan pembohongan” DAP.

Beliau memberi contoh DAP melakukan pusingan U dalam isu seperti sistem kuota Bumiputera di universiti awam, yang dahulu dibantah parti itu.

Ti berkata, DAP yang paling lantang mengkritik sistem itu dahulu, kini mendiamkan diri berhubung isu terbabit.

“Adalah malang DAP tiba-tiba membisu dalam isu seperti ini yang sebelum ini mereka lantang dan pernah gunakan terhadap MCA,” katanya dipetik laporan FMT.

Katanya, MCA mahu menjadi semak dan imbang terhadap kerajaan perpaduan bagi memastikan ia bertahan sehingga tamat penggal.

Bekas timbalan menteri belia dan sukan itu berkata, walaupun tidak mengkritik kerajaan perpaduan dalam perkara sedemikian mungkin memberi gambaran mereka barisan bersatu, tetapi mendiamkan diri dalam jangka panjang mungkin memudaratkan.

“Kami hanya mahu DAP bertanggungjawab terhadap lebih 90% pengundi Cina mengundinya. DAP acap kali menghentam MCA ketika mereka menjadi pembangkang, tetapi ia kini mengubah pendiriannya.”

Katanya, terdapat keperluan untuk memastikan tiada janji dimungkiri kerana kegagalan mengotakan janji akan memberi kesan lebih berpanjangan kepada pengundi berbanding hanya memainkan “gelombang hijau”, yang disifatkannya taktik menakutkan.

Lian Ker erkata, pengundi kecewa dengan pusingan U dan janji tidak dikotakan, serta kerajaan semasa tiba-tiba menjalin pakatan dengan seteru lama.

“Isu dan kebimbangan yang kami bangkitkan adalah sah,” katanya sambil menambah kritikan partinya akan dibuat berdasarkan “fakta dan statistik”.


Kalau pengkhianat tak boleh lah jadi Menteri Dalam Negeri, tegas Hamzah

Setiausaha Agung Bersatu Datuk Seri Hamzah Zainuddin membidas UMNO yang melabelkan mereka yang menukar parti sebagai pengkhianat, sedangkan seorang pengkhianat tidak boleh menjadi Menteri Dalam Negeri.

Sebaliknya, Hamzah yang juga Setiausaha Perikatan Nasional (PN) secara tidak langsung memberi contoh dirinya yang kini menjadi Menteri Dalam Negeri, setelah keluar daripada UMNO dan menyertai Bersatu.

Malah, katanya label pengkhianat yang diberikan pemimpin UMNO hanyalah takrifan dan persepsi yang ditimbulkan oleh parti itu.

“Kalau Perhimpunan Agung UMNO mengatakan orang lompat parti itu sebagai pengkhianat, sepatutnya pengkhianat tak boleh jadi Menteri Dalam Negeri. Tetapi hari ini Menteri Dalam Negeri duduk di sini dan tak pun mengkhianati rakyat.

“Yang pentingnya adalah rakyat kerana parti yang mengatakan kita lompat atas tujuan tertentu hanyalah pesepsi yang ditimbulkan oleh mereka.

“Pada saya, saya telah menjelaskan bahawa sesuatu yang berlaku adalah kehendah Allah kerana kepentingan kepada perkara itu berlaku.

“Ketika itu rakyat di luar sana hidup dalam kedaan resah termasuk isu perkauman, keagamaan dan ketika itu UMNO sebagai parti pembangkang,” katanya pada sidang media selepas merasmikan sambutan Hari Penjara Ke-232 di Penjara Kajang, hari ini (22 Mac 2022).

Hamzah yang menjadi Menteri Dalam Negeri sejak 2020 ketika pentadbiran PN di bawah Tan Sri Muhyiddin Yassin, tindakan melompat parti ketika itu bertujuan menstabilkan kerajaan.

Sekarang ini, katanya kerajaan telah stabil tetapi ada sesetengah pihak yang melaungkan seolah-olah kerajaan gagal mentadbir urus negara.

“Jadi ini menunjukkan sikap sesetengah orang yang tidak langsung memikirkan tanggungjawab mereka sebagai pemimpin kepada rakyat.

“Kita ada masih setahun lebih lagi, mengapa tidak kita sama-sama memberikan buah fikiran daripada fikir tentang politik hari-hari dan hanya mereka yang tiada perkara lain, agendanya hanyalah nak cari tempat atau kuasa atau jawatan dalam negara,” katanya.

Hamzah berkata, rakyat sudah sedar mereka yang melaung-laungkan perkara seperti ini semata-mata hanya mahu merosakkan pemikiran rakyat.


11 April akan diadakan sidang khas bentang RUU Anti Lompat Parti

Rang Undang-Undang (RUU) Antilompat Parti dibentang dan dibahaskan di Dewan Rakyat pada 11 April ini.

Perkara itu disahkan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dan ia juga sudah mendapat persetujuan Perdana Menteri Datuk Seri Ismail Sabri Yaakob.

Jelasnya, Ismail Sabri selaku pemimpin nombor satu negara memiliki pretogatif untuk memanggil Sidang Khas Dewan Rakyat.

Sehubungan itu, beliau memberi jaminan kepada semua Ahli Parlimen (MP) bahawa kerajaan kekal komited untuk membentangkan RUU itu bagi mengawal tindakan wakil rakyat melompat parti selepas pilihan raya.

Semalam, seorang MP DAP, Anthony Loke memberitahu Ismail Sabri sudah memberi jaminan RUU Anti Lompat Parti akan dibentangkan pada sidang khas Dewan Rakyat pada Ramadan.

Loke yang juga Setiausaha Agung DAP itu berkata Perdana Menteri mengesahkan janji tersebut semasa dalam mesyuarat semalam yang dihadiri Presiden Amanah, Mohamad Sabu dan Setiausaha Agung PKR, Datuk Seri Saifuddin Nasution Ismail.

RUU tersebut antara salah satu janji yang termaktub dalam memorandum persefahaman (MoU) antara Pakatan Harapan (PH) dengan kerajaan yang dimerterai sebelum ini, malah sepatutnya dibentangkan pada sidang Dewan Rakyat yang sedang berlangsung dan bakal berakhir esok.

RUU tersebut sepatutnya dibentang pada sidang yang akan berakhir hari ini, tetapi Wan Junaidi berkata berkata kabinet memutuskan bahawa RUU itu masih memerlukan penelitian lanjut bagi memastikan pindaan itu mendapat sokongan di Dewan Rakyat.

Jelas Wan Junaidi, dibawah Perkara 159 Perlembagaan Persekutuan, sokongan majoriti dua pertiga di Dewan diperlukan untuk meminda Perlembagaan Persekutuan.

Pada 13 September lalu, Pakatan Harapan dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


Kes harian di hampir semua negeri naik, tujuh kluster baharu dikesan

Semua negeri dan Wilayah Persekutuan, kecuali Negeri Sembilan, merekodkan peningkatan jangkitan harian Covid-19 dalam tempoh 24 jam sehingga 12 tengah hari tadi.

Ini adalah kali pertama tahun ini di mana hanya sebuah negeri merekodkan penurunan kes harian. Mengikut rekod, pada 18 Januari lalu, 14 negeri merekodkan peningkatan, manakala dua lagi turun.

Dalam tempoh 24 jam itu, negara merekodkan 5,566 kes baharu, meningkat 792 kes, berbanding 4,774 kes semalam, menjadikan kumulatif positif sebanyak 2,876,324 kes, dengan 2,787,190 pesakit sembuh, dan 31,978 kematian.

Daripada jumlah kes harian hari ini, Selangor kembali mencatat peningkatan dengan merekodkan 1,258 kes, berbanding 1,166 kes semalam.

Angka itu menjadikan kumulatif positif di Selangor kini mencecah 816,973 kes, dengan sehingga semalam 791,130 pesakit telah sembuh, 10,057 kes kematian dan 14,528 kes masih aktif.

Daripada jumlah kes aktif itu, seramai 13,542 pesakit menjalani kuarantin di rumah; 322 ditempatkan di PKRC; 644 dimasukkan ke hospital; dan 20 dirawat di unit rawatan rapi (ICU), dengan 10 daripadanya memerlukan alat bantuan pernafasan.

Sehingga semalam, lebih 12.66 juta dos vaksin telah diberikan kepada individu berusia 12 tahun ke atas di Selangor, dengan 4,788,325 atau 94.6 peratus telah lengkap divaksinasi, dan 4,853,275 atau 95.8 peratus menerima sekurang-kurangnya satu dos.

Sementara, 3,036,217 atau 54.2 peratus lagi individu menerima suntikan dos penggalak.

Sehingga kini, sebanyak 50 daripada 1,349 kluster Covid-19 yang dikesan di Selangor, masih aktif dengan 25 kluster melibatkan pendidikan, tempat kerja (15), komuniti (tujuh), dan kumpulan berisiko tinggi (tiga).

Pecahan kes Covid-19 mengikut negeri-negeri pada 1 Februari 2022. – Sumber Jabatan Kesihatan Negeri

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan dalam tempoh 24 jam itu sebanyak tujuh lagi kluster baharu Covid-19 dikesan, dan setakat ini 318 kluster masih aktif di seluruh negara.

Beliau juga memaklumkan 227 kes import turut dikesan hari ini dengan 101 kes melibatkan rakyat Malaysia dan 126 bukan warganegara, manakala 5,339 kes lagi adalah penularan tempatan yang turut membabitkan 145 rakyat asing.

Seramai 113 pesakit masih dirawat di ICU dengan 59 daripadanya memerlukan alat bantuan pernafasan.

“Daripada 5,566 kes harian yang dilaporkan pada hari ini, 51 kes atau 0.9 peratus adalah kategori 3, 4, dan 5; dan 5,515 kes (99.1 peratus) lagi adalah terdiri daripada kategori 1 dan 2,” katanya.


Jika orang lain lantik anak sendiri, mahunya hari-hari disuruh letak jawatan

Kerajaan campuran hari ini bukan sahaja menyaksikan pemimpin tertingginya menggunakan khidmat pengiring untuk ke mahkamah, malah melantik anak sendiri sebagai penasihat dalam kerajaan.

Sejarah juga sudah tercatat apabila Malaysia menjadi satu-satunya negara yang mempunyai pemimpin yang hadir ke mahkamah dengan mendapat layanan istimewa bersama-sama polis pengiring, kini satu lagi sejarah juga tercatat apabila anak sendiri dilantik dalam kerajaan.

Tidak pernah ada dalam pentadbiran Perdana Menteri sebelum ini melantik ahli keluarga untuk berada dalam kerajaan, bagaimanapun dalam kerajaan campuran Pakatan Harapan (PH) dan Barisan Nasional (BN) ia dikecualikan.

Mungkin kerajaan sekarang ini perlu bertolak-ansur memandangkan memerlukan sesama satu sama lain.

UMNO juga tidak boleh bercakap lebih-lebih kerana Presiden mereka juga mempunyai kes mahkamah yang sedang dibicarakan tetapi masih diberi jawatan tertinggi, jadi dalam isu lantikan anak Perdana Menteri kali ini terpaksa juga menutup mata seolah-olah ia suatu perkara biasa.

Bagi pemimpin politik dalam kerajaan, ia boleh dianggap perkara biasa tetapi bagi rakyat keseluruhan ia adalah satu langkah cakap tidak serupa bikin apabila boleh sesuka hati melantik ahli keluarga dalam kerajaan.

Tidak kisahlah lantikan itu tidak salah daripada sudut perundangan, tetapi moralnya ia tetap salah.

Bukan dipertikaikan jawatan penasihat tersebut, tetapi yang menjadi pertikaian adalah individu yang dilantik tersebut.

Malah, istilah ‘nepotisme’ sendiri yang diperkenalkan oleh Perdana Menteri semasa berada sebelah pembangkang dan apakah beliau sudah terlupa perjuangannya selama ini?

Bagaimana jika orang lain yang melantik anak sendiri bagi jawatan tertinggi dalam kerajaan, tidak dapat dibayangkan apakah reaksi yang akan tercetus selepas itu.

Mungkin hari-hari disuruhnya letak jawatan, kemudiaan berdemonstrasi dan menarik sokongan terhadap kerajaan.

Tetapi apabila diri sendiri yang melantik, secara tiba-tiba boleh pula dengan pelbagai alasan dan hujah diberikan semata-mata untuk mempertahankan keputusan tersebut.

Perkara ini yang sedang berlaku sekarang, orang lain tak boleh buat tapi dia boleh.

Jika amalan ini diteruskan, ia bakal memberi tempias kepada imej negara yang sudah pun tercalar sebelum ini angkara skandal 1Malaysia Development Berhad (1MDB).

Seakan tidak mengambil pengajaran daripada pengalaman lalu, kini nampaknya kerajaan ditadbir oleh seorang Perdana Menteri yang kononnya memperjuangan ketelusan melanggar prinsip asas integriti yang dilaungkannya sendiri.

Tidak terlambat untuk memperbetulkan keadaan dan janganlah terlalu ego sehingga tidak mahu menerima nasihat orang lain, kelak nanti dikemudiaan hari menyesal tidak sudah.

Kerajaan bukan sahaja perlu dilihat bersih tetapi perlu melaksanakannya, tidak cukup sekadar dengan retorik politik semata-mata.


Rusia kesan jangkitan subvarian Omicron mudah menular

Subvarian Covid-19 Omicron yang lebih mudah menular telah merebak di Rusia, lapor Sputnik, memetik kenyataan pegawai kanan di badan pemerhati kesihatan kebangsaan Rospotrebnadzor.

Ketua penyelidikan genom di Institut Penyelidikan Pusat Epidemiologi Rospotrebnadzor, Kamil Khafizov, memberitahu pemberita bahawa dua makmal kebangsaan telah menyerahkan sampel genom virus jenis BA.4 ke pangkalan data VGARus, lapor Bernama.

“Sampel diperoleh pada akhir Mei,” kata Khafizov.

Bagaimanapun, saintis itu memaklumkan subvarian BA.2 masih menyumbang 95 peratus daripada semua kes baharu di Rusia.

“Beberapa kajian yang diterbitkan baru-baru ini mendedahkan subvarian yang dikenali sebagai BA.4 dan BA.5, lebih mudah berjangkit berbanding Omicron asal,” katanya.

Ketua Pertubuhan Kesihatan Sedunia (WHO) memberi amaran pada Mei bahawa Omicron BA.4 dan BA.5 mendorong peningkatan kes di negara dengan kadar pemberian vaksin rendah, meskipun subvarian BA.2 kekal dominan di seluruh dunia.


PN bersama anak muda tentang rasuah, penyelewengan

Perikatan Nasional (PN) mengajak anak-anak muda untuk bersama-sama berjuang menentang rasuah, penyelewengan dan membenci salah guna kuasa demi memartabatkan agama, bangsa dan negara.

Timbalan Pengerusi PN Datuk Seri Ahmad Faizal Azumu berkata anak muda adalah pembina masa depan Malaysia dan bertanggungjawab untuk memulihkan negara.

Menurutnya perjuangan menentang rasuah dan salah guna kuasa menjadi fokus utama bagi PN dan akan terus menjadi agenda penting dalam memastikan Malaysia terus bebas daripada amalan rasuah serta salah guna kuasa.

“Selagi Perikatan Nasional diberikan mandat dan kepercayaan oleh rakyat, maka kita akan memastikan pentadbiran negara ini terus kekal terhindar daripada unsur-unsur yang merosakkan negara.

“Kita mengajak semua anak muda yang akan membina masa depan negara, gunakan tanggungjawab yang ada pada hari ini untuk kita pulihkan negara kita. Anak muda, pengundi muda juga membenci rasuah, benci penyelewengan, benci salah guna kuasa.

“Ini masanya kita bersama. PN bersama anak muda akan terus memartabatkan agama, bangsa kita di kedudukan paling tinggi yang menjadi contoh kepada negara-negara lain.

“Kami bersama anda wahai anak muda, harapan bangsa. I am with you in this struggle,” katanya berucap pada Konvensyen PN 2022 di Taman Ekspo Pertanian Malaysia Serdang (MAEPS), Serdang hari ini (27 Ogos).

Ahmad Faizal juga bersyukur susulan perkembangan mutakhir perjalanan badan kehakiman di Malaysia yang telah mendapat reaksi positif dari seluruh dunia.

“Syabas dan tahniah kepada para hakim yang bijaksana serta telah melaksanakan tanggungjawab dengan begitu baik. Kita meraikan badan kehakiman yang bebas.

“Pada masa yang sama, kita patut berasa malu apabila ada pemimpin negara ini yang dijatuhi hukuman bersalah kerana terlibat dengan rasuah dan salah guna kuasa. Negara pula terus terbeban dengan kerugian dan hutang berpanjangan,” katanya.

Malaysia menjadi perhatian dunia pada 23 Ogos lalu, apabila Mahkamah Persekutuan mengekalkan sabitan dan hukuman penjara 12 tahun serta denda RM210 juta terhadap bekas Perdana Menteri Datuk Seri Najib Razak yang dikenakan oleh Mahkamah Tinggi pada Julai 2020 setelah didapati bersalah dalam kes RM42 juta dana SRC International Sdn Bhd.

Najib menjadi Perdana Menteri Malaysia pertama yang menjalani hukuman penjara apabila disabitkan dengan kesalahan berkaitan penyelewengan, salah guna kuasa dan pengubahan wang haram.

Mengulas lanjut, Ahmad Faizal berkata rakyat sekarang ini turut membenci rasuah dan memusuhi pemimpin yang tidak bertanggungjawab.

“Rakyat senada dan seirama dengan perjuangan PN. Tetapi rakyat juga mahukan PN bersatu hari. Rakyat juga bersetuju dengan perjuangan PN dan mahu melihat kita berpakat dengan baik.

“Kita mesti meletakkan kepentingan negara dan parti mengatasi kepentingan peribadi. Kita mesti sucikan hati dan ikhlas dalam perjuangan ini,” katanya.

Oleh itu beliau berkata sekira kepimpinan meletakkan calon daripada satu-satu parti, maka parti komponen lain wajib memberi sokongan penuh kerana yang bertanding pada Pilihan Raya Umum Ke-15 nanti adalah mewakili PN.


PM New Zealand umum letak jawatan

Perdana Menteri New Zealand Jacinda Ardern mengumumkan akan meletak jawatan menjelang 7 Feb, lapor Agensi Akhbar Jerman (dpa).

Ardern membuat pengumuman mengejut itu semasa sidang media pertamanya bagi 2023 pada Khamis.

“Kami memberikan semuanya  selagi kami mampu. Dan bagi saya, sudah tiba masanya (meletak jawatan),” katanya lapor Bernama.

Peletakan jawatannya berkuat kuasa selepas pelantikan perdana menteri baharu.

Undian kaukus untuk memilih pemimpin baharu Parti Buruh akan berlangsung pada Sabtu.

Adern dilantik sebagai perdana menteri pada 2017 ketika berusia 37 tahun dan merupakan wanita termuda di dunia yang memimpin kerajaan.

Ardern juga mengumumkan pemilihan tahun ini akan diadakan pada 14 Okt.


DAP mungkin keluar PH jika UMNO masuk, kata penganalisis

Penganalisis politik Universiti Kebangsaan Malaysia (UKM), Prof Madya Dr Salawati Mat Basir tidak menolak kemungkinan DAP akan keluar daripada Pakatan Harapan (PH) sekiranya UMNO menyertai kerjasama politik bersama gabungan itu.

“Perkara itu tidak mustahil akan terjadi, kerana dalam politik sebarang kebarangkalian boleh berlaku, keluar masuk kerjasama ini biasalah dalam politik,” katanya kepada Agenda Daily.

Namun, katanya jika DAP menerima kerjasama itu ia akan mendatangkan masalah pula kepada parti majoriti Cina itu.

“Agak susah jika DAP bergerak sendiri, DAP masih dilihat parti Cina sejati. Jika berseorangan DAP hanya akan dapat sokongan orang Cina dan sebahagian kecil Melayu dan India,” katanya.

Sementara itu, Pensyarah Pengajian Sains Pentadbiran dan Pengajian Polisi Universiti Teknologi Mara, Mujibu Abd Muis berkata, DAP bagaikan menolak tuah sekiranya tidak ‘meraikan’ kerjasama politik dengan UMNO seperti mana yang dicadangkan oleh pucuk pimpinan PKR ketika ini.

Katanya, dalam keadaan sekarang adalah lebih baik parti itu bekerjasama dengan UMNO.

“Ini kalau kita tengok dalam konteks sekarang barangkali masih diperingkat usahalah… Tetapi kalau begitu tindakan DAP (tolak kerjasama) akan merugikan mereka sedirilah kerana dalam keadaan sekarang barangkali yang terbaik untuk DAP dan juga Pakatan Harapan (PH) adalah bergabung dengan UMNO,” katanya kepada Agenda Daily hari ini.

Beliau mengulas sama ada DAP akan bertindak keluar daripada Pakatan Harapan (PH) sekiranya Presiden PKR Datuk Seri Anwar Ibrahim mahu meneruskan kerjasama dengan UMNO.

Mengulas lanjut, Mujibu berkata sekiranya kerjasama UMNO-DAP direalisasikan hanya satu kekangan yang dihadapi mereka iaitu penerimaan akar umbi.

“Itulah bercakap mengenai penerimaan akar umbi itu yang bermasalah, bukan dalam DAP sahajalah malah kalau tengok UMNO sendiri katalah contoh jadi kerjasama ini, pada peringkat kepimpinan tiada masalah tetapi akar umbi saya rasa sukar untuk diterima baik daripada UMNO mahupun DAP,” katanya.

Terdahulu, Setiausaha Agung DAP, Lim Guan Eng berkata, PH tidak terlibat dalam perbincangan mengenai kerjasama politik antara DAP, PKR, Amanah dan UMNO di bawah satu ‘khemah besar’.

Beliau berkata, perkara itu tidak pernah dibincang dalam Mesyuarat Majlis Presiden PH sekali gus DAP tiada ketetapan mengenai perkara itu.

“Itu pendirian PKR dalam PH,” katanya.

Sebelum ini, Setiausaha PH, Datuk Seri Saifuddin Nasution Ismail tidak menolak kemungkinan kerjasama PH dengan UMNO menerusi gagasan ‘khemah besar’.

Manakala, Ahli Majlis Pimpinan Pusat PKR Datuk Abdullah Sani Abdul Hamid pula berkata DAP perlu memahami kedanamikan politik semasa, dan masanya telah tiba untuk parti itu menjalin kerjasama dengan UMNO sekiranya mahu menewaskan Perikatan Nasional (PN) pada Pilihan Raya Umum ke-15 (PRU15).


Calon PM tak boleh takut debat, rakyat nak nilai kualiti

Calon Perdana Menteri (PM) sepatutnya berani menghadapi sebarang cabaran, termasuk tidak takut berdebat dengan mana-mana pihak, bagi menjelaskan polisi dan hala tuju negara.

Malah, dalam keadaan di mana rakyat akan membuat pilihan siapa yang sewajarnya menjadi PM mereka, perdebatan itu adalah penting untuk menunjukkan kredibiliti.

Sehubungan itu, Parti Ikatan Demokratik Malaysia (MUDA) membidas kenyataan ‘poster boy’ Barisan Nasional (BN) Datuk Seri Ismail Sabri Yaakob, yang menolak perdebatan dengan pemimpin lain yang dicalon sebagai PM Malaysia kesepuluh dengan alasan “bukan budaya kita”.

Ismail Sabri yang juga Naib Presiden UMNO sebelum ini, menerima pencalonan 100 peratus daripada UMNO bahagian sebagai PM sekiranya UMNO dan BN menang pada Pilihan Raya Umum Ke-15 (PRU-15), 19 November depan.

Mempersoalkan bila pula debat tidak menjadi budaya Malaysia, Presiden MUDA Syed Saddiq Syed Abdul Rahman memberi contoh debat pernah dilakukan antara Datuk Seri Najib Razak dan Presiden PKR Datuk Seri Anwar Ibrahim.

“Sejak bila pulak debat bukan budaya kita? Bossmu (Najib) pun dah berdebat dengan Anwar bulan Mei lepas.

“Bagilah peluang kepada rakyat Malaysia nak nilai calon PM kita. Inilah cara politik sihat dengan berlawan hujah dengan fakta dan data.

“Kita kalau nak beli barang pun tengok kualiti. Jangan nanti barang order, barang sampai lain,” katanya dalam kenyataan di Facebook beliau hari ini mengulas alasan Ismail Sabri yang menolak debat dalam kalangan calon PM.

Pada 20 Oktober, Anwar mencadangkan calon PM daripada tiga gabungan utama yang bertembung dalam PRU-15 perlu berdebat antara satu sama lain sebelum hari pengundian.

Pengerusi PH itu berkata debat berkenaan harus tertumpu kepada perkara berkaitan dasar dan tidak menghina serta mengetengahkan isu yang menjadi tumpuan dalam kempen pilihan raya mereka.

Bagaimanapun, Ismail Sabri hari ini (Selasa, 25 Oktober 2022) menolak cadangan itu dengan mendakwa Malaysia tidak mempunyai “budaya” melihat calon PM berdebat secara terbuka.

Perdana menteri sementara daripada BN itu mendakwa Anwar akan menjanjikan “bulan dan bintang” dalam debat, tatkala beliau sibuk menjalankan kempen pilihan rayanya.

Mengulas lanjut, Syed Saddiq berkata sebagai pemimpin seseorang itu perlu berani menjawab persoalan dibangkitkan sama ada pihak lawan atau rakyat sendiri.

“Pemimpin kena tunjuk pelan dasar dan polisi untuk hala tuju negara. Kena tunjuk pemimpin yang bakal memimpin Malaysia ada kredibiliti.

“Tunjuk kepada rakyat yang bakal PM kita ini berani ambil sebarang cabaran. Barulah rakyat confident (yakin) nak mengundi calon mana nanti,” katanya.


Istana Negara, mercu tanda KL berwarna jingga malam tadi

Istana Negara dan beberapa lokasi mercu tanda di ibu negara dilimpahi cahaya berwarna jingga malam tadi sebagai tanda sokongan sempena sambutan Hari Keselamatan Pesakit Sedunia 2022 hari ini.

Sinaran cahaya jingga menerangi tiga lokasi strategik di sekitar Istana Negara bermula 8 hingga 10 malam iaitu Pintu Gerbang Utama, Dataran Kawad dan Kubah Anjung Utama.

Tinjauan Bernama mendapati, bangunan ikonik seperti Menara Kuala Lumpur mula disinari cahaya berwarna jingga seawal 7.30 malam dan ia jelas kelihatan dari Istana Negara.

Pada Mei 2020, Istana Negara turut disinari cahaya biru di waktu malam sebagai tanda menghargai pengorbanan petugas barisan hadapan negara dalam memerangi wabak COVID-19.

Ketua Penolong Pengarah Kanan Jabatan Kesihatan Wilayah Persekutuan Kuala Lumpur dan Putrajaya, Dr Siti Nor Emyliana Su’aif, berkata program yang diraikan di serata dunia itu adalah resolusi serta usaha dalam meningkatkan kesedaran terhadap keselamatan pesakit.

“Warna jingga dipilih sebagai warna rasmi bagi Hari Keselamatan Pesakit Sedunia sekali gus menjadi simbol Perlindungan Kesihatan Sejagat. Fokus bagi sambutan tahun ini adalah ‘Medication Without Harm’,” katanya. – Bernama


Dakwaan DNB sama macam 1MDB tersasar, tidak dibelanja sewenang-wenangnya

Digital Nasional Berhad atau DNB merupakan inisiatif kerajaan untuk melancarkan teknologi 5G dengan lebih cepat dan murah berbanding kaedah lain.

Secara asasnya, DNB akan membangunkan infrastruktur 5G dan menyewakannya secara pukal kepada syarikat telekomunikasi (telco).

Telco tidak perlu membangunkan infrastruktur 5G, tetapi hanya menyewa infra tersebut daripada kerajaan.

Disebabkan faktor ini, semua telco boleh berkongsi jaringan yang sama, yang akhirnya menjadikan kos operasi lebih murah. Membangunkan infrastruktur 5G sendiri menelan kos yang tinggi, dan disebabkan faktor ini, harga perkhidmatan akan menjadi mahal kerana kos tersebut dialihkan kepada pengguna.

*Capaian ke seluruh negara lebih cepat, kos 50 peratus lebih murah kepada pengguna

Model DNB ini dijangka memberi manfaat kos 50 peratus lebih murah kepada pengguna berbanding pemberian spektrum berasingan kepada telco.

Apabila DNB yang membangunkan infrastruktur, maka kaedah ini juga akan menjadikan capaian 5G ke semua kawasan seluruh negara lebih cepat.

Jika telco sendiri yang membangunkannya, mereka akan membangunkannya mengikut pulangan keuntungan dan ini akan menyebabkan kawasan pedalaman menerima capaian 5G lebih lewat.

Semasa pemerintahan Kerajaan Pakatan Harapan (PH), mereka telah meminta telco untuk memberi pelan pembangunan 5G masing-masing. Semua telco telah membentangkan pelan mereka, dan kesemuanya mengambil masa sehingga 9 tahun untuk melengkapkan capaian 5G ke seluruh negara. Menerusi DNB, seluruh negara akan menerima capaian 5G dalam tempoh 2 tahun sahaja.

Tiada monopoli, tidak ‘mengayakan’ mana-mana ahli politik
Muncul beberapa isu kebelakangan ini mengenai DNB, yang dikatakan memonopoli dan ada juga yang mendakwa ia ada projek untuk ‘mengayakan’ sesetengah ahli politik.

DNB bukan monopoli. Jika dilihat kewujudan DNB, ia boleh disamakan dengan kewujudan TNB. Bolehkah kita mengatakan TNB monopoli elektrik? Bolehkah tiba-tiba kerajaan keluarkan lesen untuk mana-mana syarikat atau individu bekalkan elektrik?

Sama juga jika kita ingin lihat dari segi infrastruktur TNB. Janakuasa, Pencawang hingga ke tiang elektrik, kita ingin swastakan kepada banyak syarikat?

Jika ini berlaku, kawasan-kawasan pedalaman akan menerima elektrik lebih lambat, kerana syarikat yang berasaskan keuntungan semata-mata tidak akan membangunkan infrastruktur di tempat yang kurang keuntungannya.

Begitu juga dengan Telekom Malaysia yang membangunkan gentian optik di Malaysia. Semua syarikat lain menyewa daripada mereka, dan tidak membangunkan infrastruktur gentian sendiri.

Kerajaan tidak tanggung liabiliti
Mengenai kos pembangunan infrastruktur 5G oleh DNB. Kos keseluruhan pembangunan 5G ini adalah inisiati pelaburan swasta. Kerajaan tidak menanggung apa jua gerenti dan liabiliti dalam pembangunan ini.

Daripada RM7.5 bilion perbelanjaan modal, RM4 bilion adalah untuk peralatan vendor dan pelancaran capaian di bawah Ericsson.

Selebihnya (RM3.5 bilion) adalah untuk sewaan gentian optik di bawah Telekom Malaysia, sewaan tapak daripada pelbagai telco dan pelbagai kos rangkaian dan tenaga (TNB dan Sabah Electricity Board).

Boleh tahu ke mana wang DNB dibelanja
Jadi, jika ada yang ingin samakan DNB dengan skandal 1MDB, kita perlu ingat bahawa, 1MDB tiada dana, segala kutipan dana melalui “government guarantee”, berniaga bukan setakat tidak untung malah perniagaan lingkup, dan duit dialihkan ke sana ke sini dan digunakan untuk barangan mewah seperti beli jet, kapal mewah, hartanah dan macam-macam lagi.

Perbezaan kedua-dua.

DNB pula kita tahu ke mana wang dibelanjakan. Kepada Ericsson yang bangunkan infra bagi pihak kerajaan, kepada Telekom Malaysia, kepada TNB dan kepada pelbagai telco dalam negara yang mempunyai rekod baik. Bukan ke akaun “offshore”.

Sekarang ini, Telekom Malaysia dan YES telahpun menjadi pelanggan kepada DNB.

Jadi agak pelik, bila ada yang bersungguh-sungguh tidak sukakan kaedah ini, malah mahu 5G ini dibuat dalam model pemberian spektrum 5G secara terus kepada telco yang akhirnya akan menyebabkan rakyat dan pengguna menanggung kos lebih mahal.


Penganggur terdengar ‘bisikan’ suruh tikam ibu

Seorang penganggur bertindak menikam ibu kandungnya yang berusia 63 tahun di rumah mereka di Kampung Paya Luboh, Tanjung Kling di Melaka hari ini selepas mendakwa terdengar ‘bisikan’ bahawa wanita itu menyembah berhala.

Ketua Polis Melaka Datuk Zainol Samah berkata mangsa, Rozizah Md Dom, yang merupakan pesara guru, maut di tempat kejadian selepas ditikam di bahagian kiri dan kanan lehernya oleh suspek menggunakan pisau pemotong sayur dalam insiden pada kira-kira 3.05 petang, lapor Bernama.

“Siasatan awal mendapati suspek, yang merupakan anak sulung mangsa, terdengar bisikan yang menyuruhnya menikam warga emas itu yang dikatakan menyembah berhala… Kejadian berlaku di bilik ibunya yang baru selesai mandi,” katanya kepada pemberita di tempat kejadian.

Beliau berkata insiden itu disedari oleh jiran mereka selepas terdengar jeritan seorang anak perempuan mangsa yang berumur 30-an sebelum kejadian tersebut dilaporkan kepada polis.

Zainol berkata tiada sebarang pergelutan berlaku ketika suspek ditangkap di tempat kejadian.

Beliau berkata suspek sebelum ini pernah mendapatkan rawatan psikiatri di Hospital Melaka beberapa tahun lepas dan memiliki dua rekod lampau berkaitan kesalahan dadah.

Katanya ujian air kencing akan dilakukan ke atas suspek dan kes disiasat mengikut Seksyen 302 Kanun Keseksaan.


Kes di Singapura melonjak tinggi

Jangkitan harian Covid-19 di Singapura semalam melonjak tinggi berbanding pada Isnin, peningkatan yang telah dijangkakan setiap kali selepas cuti mingguan pada Sabtu dan Ahad.

Dalam tempoh 24 jam sehingga 12 tengah hari semalam, negara itu melaporkan 22,201 jangkitan baharu, berbanding 13,520 kes pada Isnin, menurut statistik Kementerian Kesihatan Singapura (MOH).

Daripada jumlah itu, 21,986 kes melibatkan penularan tempatan dan 215 kes import.

Menteri Kesihatan Ong Ye Kung sebelum ini merujuk kepada corak peningkatan sedemikian, dan menjelaskan bahawa angka akan sentiasa meningkat selepas hujung minggu.

Sebanyak 15 kematian dilaporkan pada Selasa, menjadikan jumlah kematian akibat komplikasi Covid-19 kepada 1,099.

Terdapat 1,499 pesakit di hospital. Seramai 190 pesakit memerlukan sokongan oksigen, menurut statistik terkini di laman web MOH.

Empat puluh sembilan pesakit dimasukkan di unit rawatan rapi, berbanding 54 pada Isnin.

Kebanyakan jangkitan baharu di Singapura adalah kes Protokol 2, iaitu mereka yang sihat atau dinilai mempunyai gejala ringan.

Antara kes yang dilaporkan pada Selasa, melibatkan 19,451 yang diklasifikasikan di bawah Protokol 2, terdiri daripada 19,294 kes tempatan dan 157 jangkitan import.

Sebanyak 2,750 lagi kes disahkan melalui ujian tindak balas rantai polimerase (PCR), dengan 58 daripadanya adalah jangkitan import. – Agensi


100 mesin layan diri ujian Covid-19 disediakan seluruh Singapura

Kerajaan Singapura menyediakan kira-kira 100 buah mesin layan diri ujian pantas antigen (ART) Covid-19 di seluruh Singapura bermula hari ini.

Mesin layan diri tersebut ditempatkan di 56 lokasi seluruh negara itu dan boleh mula digunakan oleh orang ramai sebagai langkah membendung penularan virus membunuh tersebut, kata Kementerian Kesihatan (MOH) Republik itu.

Individu yang diberitahu mengenai status Amaran Risiko Kesihatan (HRW) atau Pemberitahuan Risiko Kesihatan (HRA) oleh MOH melalui teks pesanan ringkas SMS akan menerima arahan mengenai rejim ujian kerap yang mesti mereka ikuti.

Bermula hari ini, individu yang menerima pemberitahuan SMS HRA harus melakukan ujian ART yang dikendalikan sendiri pada hari pertama, ketiga dan kelima dari hari pendedahan terakhir mereka dengan kes Covid-19.

Mereka juga perlu memantau kesihatan mereka sehingga hari ke sepuluh pendedahan.

Tambah MOH, mulai esok, Pemulihan di Rumah akan menjadi pilihan pengurusan penjagaan pertama bagi individu memenuhi beberapa syarat termasuk sudah divaksinasi sepenuhnya, berusia antara 12-69 tahun dan tiada penyakit teruk lain.

Syarat lain termasuk mempunyai kemudahan mengasingkan diri dalam bilik, jika boleh, lengkap dengan tandas dan tiada anggota serumah lain berusia lebih 80 tahun atau mereka yang berisiko, misalnya wanita hamil.


Kos PRU-15 guna belanja ratusan juta, tapi UMNO tetap mahu ia disegerakan

UMNO mahu pilihan raya umum ke-15 (PRU-15) disegerakan diadakan pada tahun ini, gesaan itu disuarakan oleh Timbalan Presidennya, Datuk Seri Mohamad Hasan.

Ironinya, pemimpin UMNO sebelum ini membangkitkan isu berhubung kesusahan rakyat tetapi semasa ucapan perasmian sayap parti itu malam tadi, Mohamad nampaknya seakan mendesak Perdana Menteri Datuk Seri Ismail Sabri Yaakob untuk membubarkan Parlimen bagi memberi laluan PRU-15 diadakan.

Mohamad dalam ucapannya dengan penuh yakin berkata UMNO akan kembali berkuasa dan kembali menjadi dominan sekiranya PRU-15, ia mengambilkira keputusan Pilihan Raya Negeri (PRN) Melaka, Sarawak dan Johor yang menyaksikan pembangkang kalah teruk dan ia bakal memberi kelebihan kepada gabungan Barisan Nasional (BN).

Menguatkan hujah UMNO semakin kuat, Mohamad juga berkata semua parti lain kini berada dalam keadaan lemah dan tidak sekuat mereka, ia sekaligus memberi keyakinan untuk merampas semua kerusi yang mereka tewas semasa PRU-14 lalu.

“PKR kalah semua kerusi yang mereka tandingi di (Pilihan Raya Negeri (PRN) Melaka, Sarawak dan memenangi hanya satu kerusi di (PRN) Johor. DAP kehilangan banyak kerusi di Melaka dan kalah hampir semua kerusi ditandingi di Sarawak. Di Johor pula, mereka hanya memenangi 10 daripada 14 kerusi.

“Perikatan Nasional (PN) pula dalam semua PRN, hanya bergantung kepada jentera PAS dan tidak menjadi pesaing handal lagi digeruni. Di Johor, PN sudah kita jinakkan dengan hanya menang tiga kerusi,” katanya berucap di PWTC.

Ujarnya lagi, UMNO perlu mengambil kesempatan daripada perpecahan parti pembangkang yang tidak ada persefahaman dan langkah mengadakan PRU-15 lebih awal akan memberikan banyak kelebihan kepada mereka.

“Semua berlumba dengan cita-cita sendiri. Semua ghairah bertanding tanpa mengukur keupayaan sebenar. Ada yang tidak punya ‘struktur’.

“Hanya berpaut pada seorang dua personaliti, itu pun tanpa pengalaman. Tanpa kesatuan, mereka tidak boleh mengalahkan kita. Ketidaksepaduan pembangkang adalah strategik kepada UMNO,” katanya lagi.

Mohamad menegaskan UMNO tidak boleh menunggu lebih lama untuk mengadakan PRU-15 kerana ia kelak akan menyebabkan kemarahan rakyat semakin membuak-buak.

“Keempat, prestasi sebagai kerajaan sangat bergantung kepada pelbagai faktor dalam dan luaran. Dengan memuncaknya krisis Ukraine dan Russia, tergugatnya ‘Europe security order’, ketidakpastian mengenai kemungkinan adanya ancaman pandemik baru, ketegangan hubungan Amerika Syarikat (AS) dan China serta pembukaan perlahan sempadan sehingga menjejaskan ‘global supply chain’, prestasi ekonomi Malaysia sangat terdedah kepada semua kegawatan ini.

“Harga barang juga semakin naik mendadak, tidak terkawal dan tidak masuk akal. Kemarahan rakyat membuak-buak. Semakin lama dibiarkan, semakin ramai yang akan mengkambinghitamkan UMNO dan BN,” katanya lagi.

Menyedari kemenangan bergaya UMNO dalam beberapa siri PRN yang diadakan, Mohamad berkata momentum perlu diteruskan dan yakin kemenangan besar bakal memihak kepada mereka.

“Apakah dengan menangguhkan PRU, BN akan berada dalam keadaan yang lebih selesa untuk menang? Jika demikian, apakah rumus untuk perkara sedemikian berlaku?.

“Momentum apa lagi BN perlu tunggu untuk menghadapi pilihan raya apabila ‘the feel-good feeling’ terhadap kerajaan waktu ini sudah mula beransur pudar? Apakah jaminan CSA dan MOU yang kita meterai sekarang ini akan terus bertahan dalam keadaan politik yang sangat dinamik ini?” katanya.

Bagaimanapun, Mohamad tidak menyentuh berhubung kos untuk mengadakan PRU-15 yang dijangka menelan ratusan juta duit rakyat yang terpaksa digunakan demi semata-mata kepentingan politik kumpulan tertentu.

Untuk rekod, pada PRU-14 sebanyak RM500 juta dibelanjakan dan dianggarkan sekiranya PRU mengejut diadakan berkemungkinan ia akan menelan kos sebanyak RM1.2 bilion.

Peningkatan kos mengadakan PRU-15 berbanding sebelum ini sememangnya sudah dijangka, ia mengambilkira pertambahan pengundi baharu dan juga disebabkan kos prosedur operasi standard (SOP) yang perlu dipraktikkan pada musim pandemik Covid-19 ketika ini.


Bukan salah UMNO apabila kerajaan gagal, kata Azalina

Tidak adil untuk meletak semua kesalahan dan kegagalan kerajaan sedia ada terhadap UMNO sahaja, kata Datuk Seri Azalina Othman.

Azalina yang juga Penasihat Khas Perdana Menteri (PM) tetapi meletak jawatan baru-baru ini berkata tidak wajar UMNO dijadikan sasaran hanya kerana PM sekarang datang dari UMNO kerana sebenarnya mereka tidak mempunyai kuasa mutlak untuk memutuskan berhubung sesuatu keputusan kerajaan.

“Persoalan yang dibangkitkan juga kini boleh dijawab oleh parti politik lain kerana mereka adalah sebahagian daripada kerajaan campuran.

“Jadi, anda benar-benar tidak boleh menyalahkan parti saya (untuk) bertanggungjawab atas segala-galanya,” katanya yang juga Ahli Parlimen Pengerang itu dipetik laporan media.

Jelasnya, rakyat hanya tahu menyalahkan UMNO apabila berlaku kegagalan dalam menguruskan kerajaan walhal menteri tersebut bukan datang daripada UMNO tetapi parti lain.

“Apabila berlaku masalah, orang kata kerajaan dipimpin oleh pemimpin Umno. Tetapi apabila pelaksanaan tergendala, tiada siapa yang mahu menunjukkan bahawa menteri yang menyebabkan masalah itu bukan milik Umno.

“Kami dipersalahkan kerana perdana menteri milik parti saya,” katanya.

Kerajaan dipimpin Datuk Seri Ismail Sabri Yaakob kini sedang berdepan tekanan selepas kenaikan harga barang akibat inflasi dan kejatuhan nilai ringgit yang sedang dialami negara.

Kerajaan juga dikritik kerana lambat bertindak balas terhadap banjir baru-baru ini dan ketidakupayaannya untuk menangani kekurangan buruh semasa.

Selain itu, partinya sendiri juga sedang mendesak agar Ismail Sabri membubarkan Parlimen segera bagi memberi laluan kepada pilihan raya umum ke-15 (PRU-15) diadakan pada tahun ini juga.


Kes Covid-19 di UK naik tapi masih enggan laksana sekatan

Kes jangkitan Covid-19 meningkat secara mendadak di United Kingdom (UK) apabila lebih 50,000 kes baharu direkodkan semalam.

Jumlah kes harian itu tertinggi sejak Julai lalu, namun kerajaan UK enggan menguatkuasakan sekatan pergerakan walaupun terdapat gesaan daripada badan perubatan negara itu.

Berdasarkan statistik terkini, UK merekodkan 52,009 kes baharu, tertinggi sejak 17 Julai.

Setakat ini 79 peratus populasi berusia 12 tahun ke atas lengkap menerima vaksin dan jumlah kemasukan ke hospital masih rendah.

Keadaan itu mendorong individu yang tidak diinokulasi untuk mendapatkan vaksin dan mendesak mereka yang berusia lebih 50-an dan golongan rentan secara klinikal untuk menerima tawaran vaksin penggalak ketiga dan juga mendapatkan suntikan vaksin selesema.

Setiausaha Kesihatan, Sajid Javid pada Rabu menegaskan belum waktunya untuk menguatkuasakan semula langkah seperti pemakaian pelitup muka dalam premis.

“Kes meningkat dan boleh mencapai 100,000 sehari. Pandemik ini belum berakhir. Kami meneliti data tetapi kami tidak akan melaksanakan pelan B pada saat ini,” tegasnya.

Perdana Menteri Boris Johnson turut menolak saranan pegawai kesihatan untuk menghentikan penularan dalam kalangan kontak rapat berikutan kebimbangan peningkatan kemasukan ke hospital yang turut mengendalikan kes jangkitan pernafasan lain sepanjang musim sejuk.


UMNO hanya ‘melukut di tepi gantang’, bukan ‘king maker’ politik

Seluruh pelosok negara di mana ada penyokong UMNO, sindrom ini sedang menyerang mereka. Kecelaruan minda bukan sahaja kepada lapisan pemimpin atasan malah turut merebak di peringkat bahagian dan cawangan, buntu memikirnya apa yang berlaku terhadap UMNO mutakhir ini.

Mereka masih keliru strategi dan hala tuju parti keramat orang Melayu ke mana hendak dibawa, tatkala belum pun reda kesedihan pemimpin kesayangan mereka mantan Perdana Menteri ke-6 dihumban ke penjara, ketika UMNO masih berkuasa dan Perdana Menterinya adalah daripada kalangan UMNO.

Selepas hilang kuasa pada PRU-14, buat pertama kali dalam sejarah kehebatan UMNO, mereka tersedia pulih daripada penderitaan 22 bulan berada di bawah pemerintahan Kerajaan Pakatan Harapan (PH) yang kebetulan dipimpin juga bekas pemimpin agung mereka Tun Dr Mahathir Mohamad.

PAS musuh UMNO puluhan tahun menjadi penyelamat kepada UMNO apabila menghulurkan tangan Permuafakatan Ummah dan strategi penyatuan parti-parti teras orang Melayu yang dipimpin Presiden PAS Tan Sri Abdul Hadi Awang telah menjatuhkan kerajaan PH dengan penarikan diri Bersatu oleh Tan Sri Muhyiddin Yassin.

Keberadaan UMNO di zon pulih tidak lama, mereka cepat merasakan diri mereka gagah dan kuat. Mula menjadi jaguhan politik. Lupa segala penderitaan yang lalu. Tidak menjadikannya pengajaran akan tetapi menjadikan mereka sombong dan bongkak.

Yakin dengan perubahan rakyat yang diciptanya sendiri, PRN Melaka dan Johor dijadikan indikator untuk mendesak segera dibubarkan Parlimen dan dibuat pilihan raya segera kerana tersangat yakin yang mereka bukan sahaja boleh menang dengan bersendirian tanpa bantuan PAS dan lain-lain parti Melayu.

Bahkan ada unsur ugutan dari keputusan dalaman UMNO ketika itu sepertimana didedahkan oleh jurucakap mereka Lokman Nor Adam, andai tidak diusahakan segera pembubaran, Perdana Menteri ketika itu akan dipecat dari UMNO.

Memang kegilaan Presiden UMNO Zahid Hamidi waktu ini tiada batasan lagi. Yakin tersangat yakin, malah mendakwa mampu peroleh 2/3 kuasa Parlimen.

Sebaliknya yang berlaku UMNO kalah dengan teruk dalam sejarah, ketika mereka jatuh dan kehilangan kuasa PRU-14 mereka masih ada 54 kerusi Parlimen walaupun hilang beberapa negeri.

Namun ketika Presiden UMNO punyai keyakinan tinggi kemampuan UMNO hadapi PRU-15, UMNO merudum hanya tinggal 26 kerusi dan kehilangan negeri Perlis dan Pahang.

Pasca PRU-15, ahli-ahli UMNO dikejutkan dengan pendekatan Presiden UMNO, menamakan Anwar Ibrahim sebagai calon Perdana Menteri dan PH sebagai rakan strategik mereka. Jangan ceritalah apa yang mereka tidak kata kepada PH dan ianya adalah musuh besar selain Perikatan Nasional.

Yang peliknya mereka berbangga dengan apa yang berlaku. Mereka kata mereka tidak kalah, sebab UMNO tetap menjadi kerajaan, di Pahang mereka boleh tubuh kerajaan pun dengan DAP dan juga di Pusat. Di mana kalahnya?

Bahkan mereka angkuh mengatakan UMNO adalah ‘king maker’ politik yang sangat berharga yang ada pada UMNO. Ini satu pengakuan yang dangkal dan jauh tersasar dari kefahaman makna king maker itu sendiri.

Umum faham dari kecil bilangannya seperti PAS sebelum ini hanya 18 kerusi, mampu menjadi king maker kepada kumpulan besar yang tidak cukup bilang. Bukan sebaliknya. Dari besar ke kecil itu orang panggil ‘melukut di tepi gantang’.

Adakah mereka dari kuat, punyai jumlah kerusi besar dalam tempoh 20 tahun terakhir, UMNO mempunyai 109 kerusi Parlimen atau dalam BN mereka punyai 198 kerusi Parlimen, hampir 100 peratus daripada 222 kerusi Parlimen yang mereka miliki. Ini kita akui memang mereka kuat.

PAS sepatutnya dakwa mereka kuat sekarang ini, berbanding UMNO, PAS parti pilihan baharu orang Melayu, itu sepatutnya kerana sejarah PRU-15 PAS memperolehi 43 kerusi berbanding 18 PRU-14. Sebaliknya UMNO merudum teruk .

Belum reda dengan pembentukan Kerajaan Persekutuan UMNO dengan PH, berlaku pula pemecatan Annuar Musa dari UMNO sejurus PRU-15 kerusi Parlimen Padang Serai yang menyaksikan calon BN dipaksa menarik diri untuk memberi laluan kepada calon PH.

Menariknya kali ini seperti memang betul akar umbi UMNO sedang celaru dan dilema. Ada dakwaan mengatakan mereka boikot dan tidak keluar mengundi calon PH seperti diarahkan Presiden mereka. Mungkin mereka tidak boleh menerima apa yang Zahid ucapkan pada sesi kempen Padang Serai.

Presiden UMNO puji Anwar melangit, puji DAP dan rakan-rakan PH yang lain, ini tidak boleh diterima oleh akar umbi UMNO, selain mereka didakwa tidak keluar mengundi, sebahagian yang keluar tetap memberi undi kepada calon BN yang tertera pada kertas undi. Angka 2,983 yang diberi menjadi undi rosak kerana tidak dikira lagi.

Sebaliknya menjadi kecurigaan besar PH kerana sebelum ini mereka sudah menjadi penyandang Parlimen ini beberapa penggal, sepatutnya dengan sokongan undi dari BN mereka boleh menang dengan majoriti besar puluhan ribu dan boleh mencecah majoriti 50,000 undi.

Tapi sebaliknya. PN pula menang besar dengan majoriti 16,260 undi. Tidak keterlaluan penulis katakan sekali lagi, bahawa pengundi UMNO celaru, keliru dan tidak boleh menerima tindakan Presiden UMNO memuji-muji Anwar dan DAP.

Kerjasama BN-PH, UMNO DAP memang luar dari pemikiran mereka dan penyokong UMNO belum dapat mencerakin kerjasama songsang yang dibuat Presiden UMNO.

Ditambah pula kecelaruan ini apabila rakan BN, MCA dan MIC mendesak Zahid meletak jawatan Pengerusi BN dengan serta-merta. Begitu juga sebahagian ketua-ketua bahagian UMNO itu sendiri yang juga mendesak Zahid berundur.

Naraza Muda

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri. Artikel ini pertama kali disiarkan dalam Harakah hari ini, 12 Disember 2022.


Buka sempadan isyarat kepada dunia, Malaysia kembali ke gelanggang

Pengerusi Majlis Pemulihan Negara (MPN) Tan Sri Muhyiddin Yassin menyifatkan pembukaan semula sempadan semalam (1 April) adalah isyarat bahawa Malaysia sudah kembali terbuka kepada semua urusan, termasuk sektor ekonomi dan sosial.

Bekas Perdana Menteri itu berkata langkah berkenaan juga selari dengan syor MPN supaya sempadan negara dibuka tanpa keperluan menjalani kuarantin sebagaimana syarat sebelum ini bagi mengekang penularan wabak Covid-19.

“MPN berpendapat pembukaan sempadan amat penting dalam usaha pemulihan ekonomi negara, bukan sahaja bagi sektor perdagangan malah sektor pelancongan negara juga akan menikmati manfaat perjalanan masuk warganegara asing ke Malaysia.

“Ini adalah satu langkah ke hadapan yang hebat dan akan memberi isyarat kepada dunia bahawa Malaysia kini terbuka semula untuk segala urusan, khususnya sektor ekonomi,” katanya.

Muhyiddin yang juga Ahli Parlimen Pagoh berkata proses keluar masuk, terutama di pintu sempadan darat antara Johor dan Singapura, juga telah dipermudah dan memberi faedah kepada lebih 300,000 warga Johor yang berulang-alik sebelum pandemik Covid-19 melanda.

Menurutnya ramai yang terjejas akibat penutupan sempadan negara sejak pandemik mula melanda Malaysia pada awal 2020 lalu dan ada juga yang tidak dapat pulang ke tanah air.

“Selamat kembali ke tanah air dan saya berharap anda semua dapat memanfaatkan pembukaan semula sempadan negara ini.

“Kepada rakyat Malaysia yang akan menyambut Ramadan tidak lama lagi, pembukaan ini sudah tentulah amat dinanti-nantikan kerana mereka dapat kembali menjalani ibadah berpuasa bersama ahli keluarga masing-masing,” katanya.

Selain itu beliau mengingatkan rakyat Malaysia terus mengamalkan prosedur operasi standard (SOP) ditetapkan walaupun negara telah memasuki fasa pemulihan ke endemik di mana beberapa sekatan mengekang penularan Covid-19 telah dilonggarkan.

Muhyiddin berkata peralihan ke fasa endemik ini dapat dilakukan setelah semua negeri di Malaysia berjaya beralih secara selamat dan teratur ke Fasa 4 di bawah Pelan Pemulihan Negara (PPN).

“Bermula Julai 2021, kerajaan menetapkan sesebuah negeri boleh beralih ke Fasa 2, 3 dan 4 di bawah PPN berdasarkan nilai ambang yang ditetapkan seperti kadar kemasukan ke hospital bagi kes bergejala, penggunaan katil unit rawatan rapi (ICU) serta peratusan lengkap divaksinasi,” katanya.


Cerita Najib berhubung derma Arab umpama ‘cerita dongeng’, kata hakim

Pembelaan bekas Perdana Menteri Datuk Seri Najib Razak mengenai RM42 juta dalam akaun peribadinya yang didakwa sebagai wang derma Arab adalah dongengan seumpama Hikayat Seribu Satu Malam, menurut Mahkamah Rayuan.

Dalam penghakiman bertulis setebal 308 muka surat, hakim Mahkamah Rayuan Datuk Abdul Karim Abdul Jalil berkata kisah derma Arab itu tidak lain hanyalah rekaan yang langsung tidak mempunyai kredibiliti, lapor Bernama.

“Kisah ini malah lebih dongeng daripada kisah Hikayat Seribu Satu Malam, bukan hanya tidak ada kredibiliti, malah dongeng ini bercanggah, dan ditolak oleh keterangan berdokumen,” katanya.

Abdul Karim yang bersidang bersama-sama Datuk Has Zanah Mehat dan Datuk Datuk Vazeer Alam Mydin Meera memutuskan bahawa tidak ada bukti langsung yang menunjukkan RM42 juta itu datangnya daripada, atau mungkin datang daripada keluarga Diraja Arab Saudi, malah tidak ada asas yang munasabah bagi perayu untuk mempercayainya.

“Dana ini datang daripada SRC International Sdn Bhd (SRC), dan ia telah dibuktikan. Perayu (Najib) mendakwa bahawa dia mengandaikan dana yang masuk ke dalam akaunnya itu adalah derma daripada keluarga Diraja Arab.

“Bagi menyokongnya, rujukan dibuat kepada beberapa surat bertulisan Arab yang dikatakan ditulis oleh Putera Arab Saudi Abdulaziz Al-Saud bagi pihak Raja Arab Saudi.

“Bagaimanapun penulisnya tidak dipanggil, dan ketulenan surat-surat ini tidak dibuktikan dalam perbicaraan ini. Kandungan surat-surat ini adalah keterangan dengar cakap yang tidak diterima masuk,” kata hakim itu.

Berhubung dua siaran akhbar oleh Peguam Negara pada 2016 Tan Sri Mohamed Apandi Ali yang memutuskan bahawa Najib tidak terlibat dengan sebarang aktiviti jenayah berkaitan SRC, serta dananya, di samping kes derma RM2.6 billion; hakim itu berkata ia tidak bernilai, sehinggakan walaupun selepas dua siaran akhbar berkenaan, Suruhanjaya Pencegahan Rasuah Malaysia (SPRM) masih terus menyiasat sumber dana yang dikatakan dari Arab Saudi itu bagi memastikan sekiranya RM2.6 bilion yang masuk ke akaun perayu adalah derma.

“Pegawai SPRM pergi ke Arab Saudi untuk menyiasat perkara itu, namun gagal mendapatkan sebarang pengesahan daripada pihak yang dikatakan penderma Arab, dalam bentuk bukti yang boleh diterima.

“Oleh itu siaran akhbar Mohamed Apandi itu tidak boleh diterima untuk membebaskan Najib daripada kesalahan, dan ia juga tidak boleh membuktikan pendakwaan salah. Pandangan Mohamed Apandi yang dibuat pada persidangan media itu, adalah mengenai hal ehwal negara sehingga 26 Januari 2016, semasa siasatan sedang berjalan.

“Sudah tentu kenyataan pramatang itu tidak boleh mengikat Peguam Negara selepasnya daripada menggunakan kuasa-kuasa pendakwaannya apabila bukti-bukti tambahan telah dikumpul,” katanya.

Hakim itu berkata Najib tidak mengambil sebarang langkah untuk menyiasat aliran dana yang masuk ke dalam akaunnya, sebaliknya telah dilihat seolah-olah bergantung kepada apa yang ahli perniagaan dalam buruan Low Taek Jho atau Jho Lo katakan kepadanya, mengenai sumber dana, itu saja.

“Pada masa itu dia adalah perdana menteri dan mempunyai setiap peluang termasuk saluran rasmi kerajaan untuk membuat pertanyaan dan mengesahkan sekiranya dana itu sememangnya benar-benar datang daripada keluarga Diraja Arab Saudi. Perayu tidak mengambil sebarang langkah sekalipun bagi mengesahkan kebenaran sumber seperti yang dimaklumkan kepadanya oleh Jho Low,” katanya.

Semalam panel itu sebulat suara mengekalkan sabitan dan hukuman penjara 12 tahun dan denda RM210 juta yang dijatuhkan ke atas Najib bagi kesalahan menyeleweng RM42 juta dana SRC.

Mereka membuat keputusan itu selepas menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur pada 28 Julai 2020.


Tular poster penganjuran ‘Gang Bang JB Party’, pihak berkuasa digesa bertindak

Poster penganjuran dipercayai parti liar “Gang Bang JB Party” tular dalam media sosial mengundang reaksi kurang senang dikalangan orang ramai yang mengecam program tersebut.

Susulan itu, kerajaan negeri Johor bertindak Jabatan Agama Islam Negeri Johor (JAINJ) mengambil tindakan segera dan menjalankan siasatan bagi mengenalpasti dalang penganjur program yang dijadualkan pada 20 Jun itu.

Exco Hal Ehwal Agama Islam negeri, Mohd Fared Mohd Khalid memohon kerjasama semua pihak supaya tidak menganjurkan sebarang program yang mendorong orang ramai melakukan kegiatan tidak bermoral.

“Jangan cuba berkelaku dengan perangai buruk di Johor, mengajak orang melakukan maksiat terang-terangan dan tidak bermoral.

“Saya bagi amaran. Demi Allah saya tak akan benarkan ia berlaku di Johor. Semua mesti bantu mencegah dan menghalang kegiatan tak bermoral ini,” katanya dalam kenyataan di Facebook.

Terdahulu, tular di Twitter sebuah poster bertajuk ‘Gang Bang JB Party’ yang dijadual diadakan di bandar raya itu pada 20 Jun dari 4 petang hingga 9 malam.

Program itu dikatakan terbuka untuk semua kaum, namun peserta tidak dibenarkan mengambil gambar atau merakam sebarang video.

Disember lalu, JAINJ berjaya menggagalkan penganjuran pesta buih di kolam renang sebuah di hotel bandar raya itu selepas menerima aduan orang awam susulan jemputan ke parti tertutup itu tular di media sosial.


24,241 jangkitan baharu semalam, 284,592 pesakit kuarantin di rumah

Sebanyak 24,241 lagi jangkitan baharu Covid-19 dilaporkan di seluruh negara dalam tempoh 24 jam semalam (Jumaat, 18 Mac 2022), turun 2,763 kes berbanding 27,004 pada Khamis.

Ini menjadikan kumulatif positif meningkat kepada 3,951,678 kes, dengan 3,623,068 pesakit telah sembuh, 34,244 kes kematian, dan 294,366 kes masih aktif, menurut laman sesawang CovidNOW kendalian Kementerian Kesihatan (KKM) yang dikemas kini jam 7 pagi ini.

Daripada jumlah kes aktif itu, seramai 284,592 pesakit menjalani kuarantin di rumah; 1,791 ditempatkan di PKRC; 7,600 dimasukkan ke hospital; dan 383 pesakit dirawat di unit rawatan rapi (ICU) dengan 222 daripadanya memerlukan alat bantuan pernafasan.

Sementara itu, data laman sesawang CovidNOW juga menunjukkan hanya dua negeri sahaja merekodkan peningkatan jangkitan harian semalam.

Perak merekodkan peningkatan daripada 1,561 kes pada Khamis kepada 1,703 kes semalam, menjadikan kumulatif positif 176,092 kes, dengan 161,417 pesakit telah sembuh, 12,974 kes masih aktif, dan 1,701 kes kematian.

Sehingga 17 Mac seramai 1,866,339 atau 74.4 peratus daripada populasi di Perak telah lengkap divaksinasi, manakala 1,976,456 atau 78.8 peratus lagi menerima sekurang-kurangnya satu dos.

Pada masa sama seramai 1,109,385 atau 59.1 peratus daripada individu dewasa di Perak telah menerima dos penggalak.

Sementara itu, Terengganu turut mencatat peningkatan jangkitan harian semalam apabila merekodkan 858 kes berbanding 764 kes pada Khamis.

Selangor kekal merekodkan jangkitan tertinggi berbanding negeri-negeri lain semalam, apabila mencatat 7,430 kes berbanding 7,558 pada Khamis.

Kes mengikut kumpulan umur bagi minggu ini pula adalah seperti berikut:

Sehingga 17 Mac, sebanyak lebih 68.37 juta dos vaksin telah diberikan kepada keseluruhan populasi di Malaysia, termasuk rakyat asing.

Daripada jumlah itu, seramai 25,782,213 atau 78.9 peratus telah lengkap divaksinasi, dan 27,379,023 atau 83.8 peratus lagi menerima sekurang-kurangnya satu dos.

Manakala seramai 15,425,524 atau 65.6 peratus populasi dewasa menerima dos penggalak.


Kecundang 4-0 kini United berdepan kritikan hebat bekas pemain

Manchester United dikritik hebat oleh bekas pemain selepas kecundang 4-0 di tangan Brentford dalam Liga Perdana semalam, kekalahan kedua dalam banyak perlawanan liga di bawah bos baharu Erik ten Hag.

Keputusan itu meletakkan United di bahagian bawah carta apabila pemain Belanda, Ten Hag menjadi pengurus pertama sejak John Chapman pada 1921, yang tewas dua perlawanan pembukaannya sebagai pengurus kelab.

Pakar BBC Chris Sutton berkata United telah “mencapai titik terendah” manakala bekas rakan penyerangnya, Alan Shearer meredakan kemerosotan kepada salah urus selama bertahun-tahun di Old Trafford.

“Ia adalah kekacauan yang mutlak. Kegagalan selama bertahun-tahun… terdapat kekurangan kepimpinan dan pengambilannya sangat teruk,” kata Shearer kepada BBC Match of the Day.

“Ia akan mengambil masa dan jumlah wang yang sukar dipercayai untuk membetulkan keadaan, dan banyak kesabaran daripada penyokong Manchester United. Mereka masih jauh berbatu-batu dari tempat yang dikehendaki.”

Brentford menjaringkan empat gol dalam masa 35 minit pada separuh masa pertama menentang United, yang kini telah tewas tujuh perlawanan berturut-turut bermula dari musim lalu.

Bekas pertahanan United, Gary Neville, yang mengkritik pemiliknya, keluarga Glazer, berkata mereka sedang menyaksikan “kemusnahan kelab”.

“Saya fikir United akan melakukan yang lebih baik tetapi mereka telah didera, dibuli, dikacau seperti anda tidak akan percaya, dan tiada tempat untuk bersembunyi,” katanya di Sky Sports.

“Saya telah menonton United selama 42 tahun dan saya tidak dapat memikirkan saat apabila saya fikir keadaan menjadi seteruk itu pada separuh masa pertama.”

The Sunday Times menyiarkan laporan dengan tajuk “Rock bottom” manakala The Sun menyifatkan ia sebagai “Ten Green Bottle Jobs”, merujuk kepada warna kit ketiga baharu yang digunakan oleh United.

United, yang menamatkan saingan di tempat keenam musim lalu untuk terlepas saingan Liga Juara-Juara, akan menerima kunjungan Liverpool, Isnin depan. – Reuters


Strategi hadapi krisis ekonomi 2023

Bank Dunia dalam satu laporan menyebutkan dunia mungkin semakin menghampiri kemelesetan global pada tahun ini, rentetan krisis kewangan berlaku di seluruh dunia.

Bank pusat di seluruh dunia secara serentak menaikkan kadar faedah sebagai tindak balas kepada inflasi.

Kadar faedah pada akhir 2022 mencatatkan kenaikan mendadak yang mana ia tidak pernah disaksikan sejak lebih lima dekad lalu.

Memandangkan ekonomi dunia terus menghadapi ketidaktentuan ini, maka penting untuk setiap individu dan pemilik perniagaan mengambil langkah proaktif serta bersiap siaga bagi menghadapi krisis ekonomi pada tahun ini.

Dalam pada itu, dua pertiga daripada ketua-ketua ahli ekonomi awam dan swasta yang dikaji oleh Forum Ekonomi Dunia (WEF) menjangkakan kemelesetan global pada 2023.

Kira-kira 18 peratus menganggap kemelesetan dunia ‘amat berkemungkinan’, lebih dua kali ganda berbanding kaji selidik terdahulu yang dibuat pada September 2022.

Hanya satu pertiga daripada responden kaji selidik melihat kemelesetan tidak mungkin berlaku pada tahun ini.

“Inflasi tinggi, pertumbuhan rendah, hutang tinggi dan persekitaran berpecah tinggi mengurangkan insentif bagi pelaburan yang diperlukan untuk merangsang semula pertumbuhan dan menaikkan taraf kehidupan bagi dunia yang paling terdedah,” kata Pengarah Urusan WEF, Saadia Zahidi.

Kaji selidik pertumbuhan itu adalah berdasarkan 22 maklum balas diterima daripada sekumpulan ahli ekonomi kanan menerusi agensi antarabangsa termasuk Tabung Kewangan Antarabangsa (IMF), bank-bank pelaburan, multinasional dan kumpulan insurans semula.

Kaji selidik itu dikeluarkan selepas Bank Dunia minggu lalu menurunkan unjuran pertumbuhan 2023 ke paras yang hampir kepada kemelesetan bagi kebanyakan negara apabila impak kenaikan kadar faedah bank pusat memuncak, perang Russia di Ukraine berterusan dan enjin ekonomi utama dunia mengalami kelembapan.

Definisi yang menyatakan kemelesetan berbeza di seluruh dunia, namun secara umumnya ia termasuk prospek penguncupan ekonomi, berkemungkinan dengan inflasi tinggi dalam senario ‘stagflasi’.

Justeru, langkah pertama wajar dilakukan ialah membuat perancangan kewangan. Kemudian,  mempelbagaikan pelaburan dan ia bermaksud tidak hanya menumpukan pelaburan dalam satu portfolio sahaja, sebaliknya harus merentas kelas aset berbeza.

Langkah ini boleh membantu mengurangkan risiko dan pada masa sama menyediakan masa depan kewangan lebih terjamin. Selain itu, rakyat patut melabur dalam aset tidak terikat secara langsung dengan pasaran saham, seperti emas, perak serta mata wang kripto.

Langkah ketiga ialah mewujudkan tabung kecemasan. Tabung ini adalah akaun simpanan boleh digunakan untuk menampung perbelanjaan tidak dijangka atau menyediakan sumber kewangan sekiranya berlaku krisis ekonomi.

Dalam tindakan ini, penting untuk kita menyimpan sekurang-kurangnya tiga hingga enam bulan perbelanjaan dalam tabung kecemasan untuk memastikan wang mencukupi bagi menampung sebarang kos tidak dijangka.

Langkah keempat ialah mengurangkan hutang. Langkah ini boleh membantu membebaskan aliran tunai dan memberikan lebih fleksibiliti kewangan ketika kegawatan ekonomi.

Justeru, rakyat dinasihatkan tidak berhutang kecuali jika ia benar-benar perlu sama ada untuk perbelanjaan peribadi atau tujuan perniagaan


Mahkamah sebulat suara tolak permohonan Najib, esok keputusan penting

Mahkamah Rayuan hari ini menolak permohonan bekas Datuk Seri Najib Razak, untuk memasukkan bukti dan keterangan baharu bagi dipertimbangkan dalam rayuan kes penyelewengan dana SRC International Sdn Bhd dihadapinya.

Panel tiga hakim dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, memutuskan demikian selepas mendapati Najib gagal menunjukkan bukti itu adalah perlu dan tiada keadaan istimewa bagi membolehkan ia diterima oleh mahkamah.

Sehubungan itu, Mahkamah Rayuan kekal dengan kenyataan awal akan membuat keputusan berhubung rayuan Najib terhadap sabitan salah dan hukuman penjara 12 tahun serta denda RM210 juta atas tujuh kesalahan penyelewengan dana RM42 juta milik SRC, jam jam 9 pagi esok, 8 Disember 2021.

Ketika prosiding melalui aplikasi Zoom hari ini, tiga panel hakim itu sebulat suara menolak permohonan bekas Presiden UMNO untuk mengemukakan bukti baru dalam rayuan itu, setelah mendapati ianya tidak diperlukan.

“Kami mendapati bukti tambahan tidak diperlukan untuk rayuan. Tiada keadaan luar biasa atau syarat luar biasa ditunjukkan untuk mahkamah mengambil keterangan tambahan dalam rayuan.

“Permohonan ditolak. Penyampaian keputusan (keputusan rayuan SRC Najib) esok akan diteruskan seperti yang ditetapkan,” kata Abdul Karim.

Pada 2 Disember lalu, Najib melalui peguamnya memfailkan permohonan untuk memasukkan bukti dan keterangan baharu yang didakwa boleh mengubah keputusan Mahkamah Tinggi.

Bukti baharu itu yang didakwa Najib, antaranya membabitkan pembabitan bekas Gabenor Bank Negara, Tan Sri Zeti Akhtar Aziz yang dikatakan bersekongkol dengan Jho Low atau Low Taek Jho bagi memudahkan ahli perniagaan dalam buruan itu menyeleweng dana 1Malaysia Development Berhad (1MDB) dan anak syarikatnya SRC International.

Terdahulu panel hakim mengeluarkan amaran kepada Najib untuk menghadiri prosiding secara dalam talian, berikutan ketidakhadirannya mendengar prosiding fizikal pagi ini.


Jemaah haji dapat keutamaan suntikan vaksin COVID-19

Kerajaan akan mengutamakan bakal jemaah haji dalam pemberian vaksin COVID-19, kata Menteri Penyelaras Program Imunisasi COVID-19 Kebangsaan, Khairy Jamaluddin.

Beliau berkata, Tabung Haji akan menyerahkan senarai jemaah haji tahun ini mengikut jadual selepas menerima keputusan rasmi prosedur operasi standard (SOP) daripada kerajaan Arab Saudi.

Katanya, adalah menjadi tanggungjawab Kerajaan Malaysia untuk menyediakan vaksin kepada jemaah haji jika ditetapkan sebagai wajib oleh Kerajaan Arab Saudi.

“Apabila kita dapat ketetapan bahawa ia adalah wajib, kita akan bekerjasama dengan Tabung Haji untuk melihat kepada senarai yang diluluskan untuk mengerjakan ibadah haji tahun ini, supaya mereka diutamakan dalam pemberian vaksin,” katanya pada sidang media di Putrajaya, hari ini.

Menteri Kesihatan Arab Saudi Dr Tawfiq al-Rabiah, sebelum ini dilaporkan berkata, vaksinasi COVID-19 adalah wajib dan ia sebahagian daripada syarat utama untuk semua jemaah haji yang akan menunaikan ibadah itu Julai nanti.

Sementara itu, Khairy berkata, fasa kedua Program Imunisasi COVID-19 Kebangsaan yang mengutamakan warga emas, orang kurang upaya dan golongan berpenyakit kronik, akan bermula 19 April ini.

Beliau berkata, notis janji temu bagi suntikan vaksin akan diberikan mulai 5 April, dua minggu awal sebelum tarikh janji temu menerusi aplikasi MySejahtera, panggilan telefon dan khidmat pesanan ringkas (SMS).

Khairy berkata, setakat 28 Mac, kira-kira dua juta individu dalam golongan fasa kedua telah berdaftar menerusi MySejahtera, daripada sasaran sembilan juta orang.


34,912 mangsa banjir masih di 255 PPS di lima negeri

Seramai 34,912 mangsa banjir daripada 8,836 keluarga masih ditempatkan di 255 pusat pemindahan sementara (PPS) yang dibuka di lima negeri, pagi ini (Jumaat, 3 Mac 2023).

Data rasmi dikeluarkan Agensi Pengurusan Bencana Negara (NADMA) sehingga jam 6 pagi tadi menunjukkan, Johor adalah negeri paling terkesan dalam banjir kali ini, dengan 31,865 mangsa dari 10 daerah dipindahkan ke 209 PPS.

Maklumat mangsa banjir bagi semua lima negeri adalah seperti berikut

Johor

Pahang

Negeri Sembilan

Sarawak

Melaka


Warisan dakwa pelawaan kerjasama DAP tak ikhlas

Pelawaan DAP untuk bekerjasama dengan Parti Warisan bagi menghadapi pilihan raya umum ke-15 (PRU-15) telah dibuat secara tidak ikhlas, kata Ketua Penerangan Warisan Datuk Awang Ahmad Sah Sahari.

Dalam kenyataannya hari ini Ahli Parlimen Petagas itu berkata dalam menghadapi PRU-15, keikhlasan adalah suatu yang penting bagi Warisan, dalam mejalinkan sebarang kerjasama, lapor Bernama.

Beliau berpandangan ia suatu yang agak melucukan, apabila Setiausaha Agung parti itu Anthony Loke Siew Fook menyatakan bahawa DAP akan mempertahankan tiga kerusi Parlimen yang mereka menang di Sabah.

“…bukankah itu sudah meletakkan satu syarat (untuk kerjasama itu),” katanya.

Semalam Loke dilaporkan sebagai berkata kerjasama dengan Warisan untuk PRU-15 berkemungkinan tidak berlaku, kerana tidak mendapat sambuatan daripada parti itu dan menyatakan untuk bekerjasama, keikhlasan diperlukan daripada kedua-dua pihak.

Loke juga menafikan bahawa beliau angkuh apabila menyatakan bahawa DAP mahu mempertahankan kerusi Parlimen mereka pada PRU-15, iaitu Kota Kinabalu, Tenom dan Sandakan.

Sementara itu, Awang Ahmad turut menemplak Ahli Dewan Undangan Negeri (ADUN) Luyang Phoong Jin Zhe kerana menuduh Presiden Warisan Datuk Seri Mohd Shafie Apdal sebagai seorang yang hipokrit.

“Ada beberapa contoh sikap hipokrit DAP yang perlu ditonjolkan. Satu yang paling ketara ialah keenganan mereka untuk melaksanakan tuntutan Sabah ke atas 40 peratus hasil yang dikutip kerajaan Persekutuan pada ketika (Pengerusi DAP) Lim Guang Eng menjadi Menteri Kewangan.

“Kini mereka telah memfailkan tindakan undang-undang bagi mendapatkan pengisytiharaan bahawa formula itu masih terpakai. Satu waktu yang amat tidak sesuai. Kenapa sekarang ini ketika mereka menjadi pembangkang dan pilihan raya semakin hampir?,” katanya.

Awang Ahmad berkata terdapat juga contoh lain kegagalan DAP melaksanakan janji mereka kepada rakyat, bukan sahaja di Sabah tetapi kepada seluruh negara.

Semalam Phoong yang juga Setiausaha DAP Sabah, menyelar Mohd Shafie Apdal kerana menuduh parti itu angkuh ketika berunding kemungkinan bekerjasama untuk PRU15, dengan menuduh presiden Warisan itu sebagai hipokrit.

Pada 3 Jun, 13 wakil rakyat Sabah dari Pakatan Harapan memfailkan tindakan undang-undang untuk mendapatkan pengisytiharaan mengenai 40 peratus hasil hak Sabah yang diperoleh kerajaan Persekutuan dari Sabah setiap tahun.


Ketua Pengarah WHO percaya Covid bermula di makmal Wuhan: Laporan

Ketua Pengarah Pertubuhan Kesihatan Dunia (WHO), Dr Tedros Adhanom Ghebreyesus dilaporkan percaya virus SARS-CoV-2 yang mencetuskan pandemik Covid-19 di seluruh dunia, bocor dari makmal di Wuhan, China pada 2019.

Walaupun secara terbuka WHO berpendapat bahawa ‘semua hipotesis mengenai asal-usul Covid kekal di atas meja’, sumber kerajaan memberitahu MailOnline bahawa Dr Tedros memberitahu ahli politik Eropah bahawa penjelasan paling mungkin ialah kemalangan besar di makmal Wuhan, tempat jangkitan mula merebak pada akhir 2019.

Perkhidmatan perisikan Barat sebelum ini bimbang tentang Institut Virologi Wuhan, tempat saintis memanipulasi sampel Covid-19 daripada kelawar di dalam gua hampir 1,000 batu jauhnya – gua yang sama di mana Covid-19 disyaki berasal – pada April 2020.

Sejak 2019, angka kematian di seluruh dunia akibat pandemik Covid kini dianggarkan mencecah lebih 18 juta.

WHO pada mulanya dikritik kerana pendekatannya berhubung wabak itu yang mementingkan China, serta kesediaan menerima bantahan Beijing bahawa dakwaan kebocoran makmal hanyalah ‘teori konspirasi’.

Bagaimanapun, dengan ketiadaan sebarang bukti yang meyakinkan tentang penyebaran ‘zoonotik’ – proses di mana virus melompat daripada haiwan kepada manusia – WHO kini mengamalkan pendirian awam yang lebih neutral.

Dr Tedros mengemas kini negara anggota mengenai wabak itu bulan ini, mengakui: “Kami belum mempunyai jawapan tentang dari mana ia datang atau bagaimana ia memasuki populasi manusia.

“Memahami asal usul virus adalah sangat penting secara saintifik untuk mencegah wabak dan wabak masa depan.

“Tetapi dari segi moral, kami juga berhutang kepada semua yang telah menderita dan meninggal dunia serta keluarga mereka. Semakin lama, semakin sukar. Kita perlu mempercepatkan dan bertindak dengan rasa terdesak.”

Dr Tedros berkata semua hipotesis mesti kekal di atas meja sehingga WHO mempunyai bukti yang membolehkan agensi itu menolak hipotesis tertentu.

“Satu-satunya cara kerja saintifik ini boleh maju dengan jayanya ialah dengan kerjasama penuh dari semua negara, termasuk China, tempat kes pertama SARS-CoV-2 dilaporkan,” katanya.

Tahun lalu, WHO telah menubuhkan Kumpulan Penasihat Saintifik untuk Asal Usul Patogen Novel (Sago) bagi menggariskan kajian yang diperlukan untuk mengenal pasti asal-usul SARS-CoV-2 – sebagaimana Covid dikenali secara saintifik – dan untuk ‘mewujudkan rangka kerja global mengkaji asal-usul patogen yang muncul.

Siasatan asal ke atas wabak itu oleh WHO telah ditentang hebat oleh China, membawa kepada laporan yang menyimpulkan virus SARS-CoV-2 mungkin ditularkan kepada manusia daripada kelawar melalui spesies lain yang tidak dikenali.

Tetapi selepas 14 negara termasuk United Kingdom, Amerika Syarikat (AS) dan Australia mengkritik penemuannya sebagai sangat terjejas, Dr Tedros mengakui kelemahan laporan itu dan mengarahkan proses baharu dilakukan.

Perisikan AS telah meletakkan makmal Wuhan yang dirahsiakan sebagai pusat analisisnya.

Bekas Setiausaha Negara AS Mike Pompeo mendakwa pekerja di institut itu telah jatuh sakit dengan simptom seperti Covid pada musim luruh 2019 – beberapa minggu sebelum amaran dibunyikan dibangkitkan, sambil mengatakan bahawa ianya adalah sebahagian daripada projek ketenteraan. – Agensi


Tak lanjut MoU bertentangan kepentingan rakyat, kata Nazri

Orang kuat UMNO, Datuk Seri Nazri Aziz hari ini berkata langkah tidak menyambung memorandum persefahaman (MoU) antara pentadbiran kerajaan semasa dan Pakatan Harapan (PH) bertentangan dengan kepentingan rakyat.

Merujuk kepada kenyataan Ketua Penerangan UMNO Shahril Hamdan, yang berkata parti itu tidak boleh teragak-agak untuk menamatkan MoU dengan PH pada 31 Julai, Nazri menjelaskan minat dan kebanggaan rakyat mesti diutamakan, sambil menambah Parlimen juga masih mempunyai satu tahun lagi sebelum penggal berakhir.

Menjelaskan lebih lanjut mengapa MoU dengan PH tidak wajar dihentikan, bekas ahli Majlis Tertinggi (MT) UMNO itu berkata ancaman daripada dalam gabungan itu berterusan, dan memastikan kerajaan mempunyai sokongan utama.

“Adalah penting bagi kita untuk memberi jaminan bahawa jika mana-mana ahli gabungan berundur, maka kerajaan akan tetap berada di sana untuk terus disokong majoriti ahli Parlimen.

“Sebab itu kita tidak boleh menamatkan MoU begitu sahaja, kerana kita masih ada satu tahun lagi dan kepentingan rakyat, kebanggaan rakyat perlu diutamakan.

“Mereka adalah yang paling penting kepada kita, daripada memikirkan Perdana Menteri (PM) kini bebas untuk mengadakan pilihan raya pada bila-bila masa… dan ini adalah kenyataan tidak bertanggungjawab di pihak ketua penerangan untuk bercakap sedemikian,” katanya menurut MalayMail.

Semalam, Shahril membidas pengkritik dalam parti yang mengatakan UMNO dipengaruhi oleh musuh dalaman untuk tidak meneruskan perjanjian itu.

Menurut Shahril keputusan tidak menyambung MoU sudah dibuat oleh MT dan ia akan menguntungkan parti kerana Perdana Menteri Datuk Seri Ismail Sabri Yaakob akan bebas menentukan tarikh pilihan raya umum (PRU).

Beliau juga menyelar Nazri, yang melabel UMNO sebagai “musuh terbesarnya sendiri” pada forum di Institut Yusof Ishak Singapura baru-baru ini.

Nazri yang juga Ahli Parlimen Padang Rengas itu berkata terdapat bantahan terhadap pelanjutan MoU itu, bukan berpunca daripada pembangkang tetapi dari dalam UMNO sendiri.

Shahril bertanya kepada Nazri siapa yang dimaksudkan “kita”, sambil meminta beliau menunjukkan kononnya ahli UMNO yang dilihat sebagai “musuh”.

Untuk ini, Nazri berkata ia hanyalah kiasan, dan untuk Shahril bertanya kepadanya siapa “musuh” ini tidak masuk akal.

“Bila saya kata UMNO musuh terbesarnya sendiri, itu satu kiasan. Kadang-kadang kita kata kita musuh paling teruk. Jadi untuk ketua penerangan tanya saya siapa, tak masuk akal untuk saya sebut lelaki ini atau lelaki itu.

“Ia adalah satu kiasan. Saya rasa agak cetek pemikirannya untuk meminta saya menentukan siapa yang saya maksudkan,” katanya.

Nazri juga mengecam kenyataan bercanggah Shahril, di mana beliau menegaskan bahawa walaupun UMNO boleh meneruskan beberapa bahagian perjanjian seperti komitmennya untuk mereformasi Parlimen dan membentangkan rang undang-undang (RUU) antilompat parti, tidak perlu teragak-agak untuk menamatkan MoU pada 31 Julai.

Menurut Nazri, dalam pemahamannya bahawa sekiranya MoU itu dihentikan, segala butiran yang terkandung bersamanya juga harus dihentikan.

Beliau berkata jika Shahril menyokong RUU antilompat parti, itu bermakna ia memerlukan kerjasama daripada pembangkang, yang merupakan sebahagian daripada substantif MoU itu.

“Bagi saya, saya rasa mereka akan meneruskan MoU itu kerana kita di sini menyokong undang-undang antilompat, yang pembangkang sokong, jadi persefahaman mesti diteruskan.

“Jadi yang mana satu? Untuk memberhentikan atau meneruskan? Saya tidak tahu kerana undang-undang antilompat adalah kandungan substantif MoU itu.

“Saya rasa ketua penerangan harus yakin bahawa apabila dia bercakap, dia menghantar mesej yang jelas, bukan sesuatu yang selepas membaca, anda keliru,” katanya.


Perbicaraan rayuan kes rasuah Isa Samad ditangguh 16 Oktober

Rayuan Tan Sri Mohd Isa Abdul Samad terhadap sabitan dan hukuman penjara enam tahun serta denda bagi kesalahan rasuah berkaitan pembelian sebuah hotel di Sarawak, ditangguhkan sekali lagi berikutan bekas Pengerusi Felda itu dimasukkan ke sebuah hospital swasta di Seremban kerana masalah jantung.

Isa Samad baru-baru ini baharu sahaja diterima permohonannya masuk menyertai UMNO semula selepas keluar parti sebelum ini.

Panel tiga hakim terdiri daripada Hakim Mahkamah Rayuan Datuk Hadhariah Syed Ismail, Datuk Ahmad Zaidi Ibrahim dan Datuk Azmi Ariffin membenarkan penangguhan itu selepas peguam Datuk Salehuddin Saidin, yang mewakili Mohd Isa memaklumkan bahawa anak guamnya dimasukkan ke hospital malam tadi dan laporan perubatan telah diterima daripada pihak hospital pagi ini, menurut laporan Bernama.

“Isteri kepada Mohd Isa selaku penjamin juga tidak dapat hadir pada prosiding hari ini kerana semalam beliau mendapatkan suntikan pada lututnya yang sakit dan beliau tidak boleh berjalan hari ini akibat suntikan itu.

“Kami baru dimaklumkan mengenai perkara itu dan pihak keluarga memohon maaf atas kesulitan tersebut,” kata peguam itu.
Timbalan Pendakwa Raya Afzainizam Abdul Aziz tidak membantah penangguhan rayuan berkenaan.

Hakim Hadhariah, yang kemudiannya menetapkan 16 Okt depan untuk pendengaran rayuan berkata pihak mahkamah berharap agar Mohd Isa sihat pada tarikh pendengaran baharu itu.

“Jika ada masalah sakit, tidak ada sesiapa boleh buat apa-apa,” kata hakim itu.

Sebelum ini, rayuan berkenaan ditetapkan pada 7 Mac lepas, namun pada tarikh itu, rayuan berkenaan dijadual semula hari ini (26 Jun) berikutan pihak pembelaan memerlukan masa untuk membalas hujahan pendakwaan.

Pada 3 Feb 2021, Mahkamah Tinggi mensabitkan Mohd Isa, 73, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak, oleh Felda.

Kesalahan itu didakwa dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur antara 21 Julai 2014 dan 11 Dis 2015.

Hakim Datuk Mohd Nazlan Mohd Ghazali (kini Hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun, Mohd Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan hingga rayuan selesai.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Feb 2021.